MB Terengganu umum bantuan tunai dan baiki rumah mangsa banjir

Bantuan wang tunai akan disalurkan kepada mangsa banjir yang terjejas di Terengganu baru-baru ini, umum Datuk Seri Dr Ahmad Samsuri Mokhtar.

Menteri Besar Terengganu berkata mangsa banjir akan menerima bantuan RM1,000 dan RM10,000 pula akan disalurkan kepada keluarga mangsa banjir yang berdepan bencana tersebut bagi meringan beban mereka.

“Untuk meringankan bebanan yang dihadapi mereka, kerajaan negeri akan menyalurkan bantuan khas tunai sebanyak RM1,000 kepada setiap Ketua Isi Rumah (KIR) yang berdaftar banjir di negeri Terengganu.

“Bantuan RM10,000 pula akan diberikan kepada ahli keluarga mangsa yang meninggal dunia disebabkan banjir pada kali ini sebagai rasa simpati dengan apa yang telah terjadi, ” kata kenyataan itu dalam satu hantaran Facebook.

Selain itu, menurut kenyataan tersebut, bantuan lain akan turut diteliti oleh kerajaan negeri bagi membantu meringankan bebanan mangsa banjir yang terkesan.

“Bantuan lain seperti membaiki kerosakan rumah, membina kembali rumah rosak dan lain-lain kerosakan infrastruktur akan dilaksanakan setelah mendapat maklumat penuh selepas penilaian, insya-ALLAH,” jelasnya.

Samsuri sebelum itu melawat mangsa banjir yang ditempatkan di pusat pemindahan sementara (PPS) di Sekolah Kebangsaan (SK) Binjai di Kemaman pada pagi Jumaat.


Ismail Sabri masuk pejabat TPM ketika Zahid belum ucap tahniah

Selepas kontroversi keputusan Majlis Tertinggi (MT) UMNO pada Rabu, Datuk Seri Ismail Sabri Yaakob menjejak kaki masuk pejabat Timbalan Perdana Menteri di Perdana Putra hari ini dan memulakan tugasnya pemimpin nombor dua dalam pentadbiran kerajaan.

Ismail Sabri memulakan tugasnya walaupun Presiden UMNO, Datuk Seri Ahmad Zahid Hamidi masih belum sehingga hari ini mengucapkan tahniah ke atas lantikan tersebut yang diumumkan Perdana Menteri Tan Sri Muhyiddin Yassin baru-baru ini.

Bersut serba biru, ketibaan Ismail Sabri di perkarangan Kompleks Perdana Putra pada jam 10 pagi disambut Ketua Setiausaha Negara Tan Sri Mohd Zuki Ali dan Timbalan Ketua Setiausaha Kanan Jabatan Perdana Menteri (JPM) Datuk Jamil Rakon.

Ismail Sabri, 61, dilantik sebagai timbalan perdana menteri pada Rabu lalu selain dikekalkan memegang portfolio Menteri Kanan Pertahanan.

Ismail Sabri mengimbas kad perakam waktu sebelum memasuki pejabatnya di Aras 4 dan kemudian menandatangani Buku Selamat Datang, diikuti bacaan doa yang dipimpin oleh Pegawai Integriti JPM Muhd Redza Ahmad.

Beliau kemudiannya menghadiri Sidang Darurat Majlis Keselamatan Negara (MKN) secara maya bersama Perdana Menteri Tan Sri Muhyiddin Yassin.

Perdana Putra menempatkan pejabat-pejabat utama dalam pentabiran negara seperti Pejabat Perdana Menteri dan Pejabat Ketua Setiausaha Negara.


Zahid lupa dia pernah hina, kata Tun M ‘anak lelaki Iskandar Kutty’

Presiden UMNO Datuk Seri Ahmad Zahid Hamidi kecewa kerana menyifatkan Pengerusi Perikatan Nasional (PN) Tan Sri Muhyiddin Yassin menghina nama keluarganya.

Perasaan kecewa itu diluahkannya ketika mengulas kenyataan Muhyiddin yang dilihatnya mempersendakannya dengan panggilan ‘Zahid Komedi’ ketika Majlis Pelancaran Jentera PN Bahagian Mersing, di Felda Tenggaroh 3, Mersing pada 17 Februari lalu.

Pada majlis itu, Muhyiddin yang juga Ahli Parlimen Pagoh, mendakwa Zahid, dan Datuk Seri Najib Razak cuba meminta beliau untuk berbuat sesuatu berhubung kes mahkamah yang mereka hadapi.

Kata Presiden Bersatu itu, keengganan itu menyebabkan beliau hilang jawatan Perdana Menteri, selepas Zahid menarik balik sokongan menyebabkan tugasnya untuk mengawal penularan Covid-19 dalam negara terbantut.

Bagaimanapun, Zahid berpendapat kenyataan ‘Zahid Komedi’ itu seperti mempermain dan menghina nama keluarganya.

Pada masa sama Zahid berharap orang ramai tidak menyamakan tindakannya mendedahkan nama sebenar seorang pemimpin politik berdasarkan rekod Jabatan Pendaftaran Negara beberapa tahun lalu.

Pengerusi Barisan Nasional (BN) itu dipercayai merujuk kepada kenyataannya berhubung nama bekas Perdana Menteri Tun Dr Mahathir Mohamad yang diungkitnya ketika berucap merasmikan majlis penutup mesyuarat UMNO bahagian Kelana Jaya pada 30 Julai 2017 lalu.

Malaysiakini dalam laporan berkaitan majlis dihadiri Zahid yang juga Timbalan Perdana Menteri serta Menteri Dalam Negeri ketika itu, menulis:

Namun, anak Dr Mahathir yang juga bekas Menteri Besar Kedah, Datuk Seri Mukhriz tidak pula melenting, malah beberapa penganalisis politik melihat ucapan Zahid itu bertujuan menanam kebencian terhadap Dr Mahathir dengan mengungkit usul asal tok nenek seseorang.

Laman Facebook Mukhriz Mahathir FC kemudian menjelaskan asal usul Dr Mahathir di mana individu yang datang dari Kerala, India bukan bapa Dr Mahathir sebaliknya adalah datuknya yang bernama Iskandar.

Facebook itu juga menyatakan Kerala bukan bangsa asal India tetapi berketurunan Yaman. Iskandar kemudian berkahwin dengan seorang wanita dari Johor dan mereka mendapat seorang anak lelaki bernama Mohamad – bapa Dr Mahathir.

“Yang datang dari Kerala bukan ayahanda Tun M (Mahathir) tetapi nenda (atuk) Tun M bernama Iskandar. Kerala adalah bukan bangsa asal India, tetapi berketurunan Yaman. Iskandar berkahwin dengan Siti Hawa dari Johor maka lahirlah Mohamad pada 1881 di Pulau Pinang.

“Mohamad pula berkahwin dengan Wan Tempawan Bt Wan Hanafi maka lahirlah Tun M @Che Det. Che adalah kerana Wan berkahwin dengan rakyat kebanyakkan,” kata laman Facebook itu.

Namun, apabila Muhyiddin menyebut ‘Zahid Komedi’, Presiden UMNO yang berdepan puluhan tuduhan jenayah di mahkamah mengajak pula rakyat Malaysia supaya tidak bersikap sedemikian hanya kerana berbeda pendirian politik sehingga pupus nilai kemanusiaan dan kesopanan sesama manusia.


Rosmah ulangi sumpah tak ambil rasuah, dakwa difitnah

Isteri bekas Perdana Menteri Datuk Seri Najib Razak, Datin Seri Rosmah Mansor hari ini memberitahu mahkamah dia telah bersumpah dan berikrar bercakap benar dalam kes meminta dan menerima rasuah dihadapinya.

Dia berkata demikian ketika membaca pernyataan saksi pada hari pertama prosiding membela diri terhadap tiga pertuduhan rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Pada 18 Februari lalu, Mahkamah Tinggi memerintahkan Rosmah membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadapnya.

Semalam, Mahkamah Rayuan menolak permohonan Rosmah untuk menangguhkan perbicaraan kes rasuahnya hari ini.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Saidi melalui Rizal sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Memetik Bernama, Rosmah Mansor memberitahu Mahkamah Tinggi Kuala Lumpur bahawa dia tidak melakukan apa-apa kesalahan jenayah dalam kes projek solar hibrid, malah sepatutnya menjadi saksi pendakwaan terhadap bekas pembantunya, Datuk Rizal Mansor.

Rosmah, 69, berkata Rizal, selaku saksi pendakwaan ke-21 (SP21), dalam keterangan bersumpah di mahkamah, secara terang-terangan mengaku meminta RM25 juta iaitu RM5 juta setahun selama lima tahun daripada Saidi Abang Samsuddin, yang ketika itu pengarah urusan Jepak Holdings Sdn Bhd dan turut mengaku menerima rasuah sebanyak RM500,000 daripada Saidi.

“Rizal juga mengaku menerima wang rasuah sebanyak RM30,000 daripada Rayyan Radzwill Abdullah (SP16) untuk dibayar kepada Datuk Ahmed Farriq Zainul Abidin (SP9) dan mengaku menerima wang rasuah dalam enam ke tujuh kali daripada Saidi, sekurang-kurangnya RM50,000 setiap kali dan menerima wang rasuah daripada Saidi melalui Rayyan untuk perjalanan umrahnya bersama keluarga.

“Sedangkan saya pula, tidak pernah sama sekali meminta atau menerima sebarang wang rasuah daripada Saidi mahupun Rayyan, baik secara terus atau melalui Rizal, dan saya tidak pernah membuat atau mengaku berbuat demikian.

“Saya ingin merekodkan bahawa saya tidak mengaku bersalah terhadap ketiga-tiga pertuduhan itu. Yang Arif, saya telah bersumpah dan saya berikrar bercakap benar di sini di mana saya memang tidak melakukan apa-apa jenayah seperti mana pertuduhan-pertuduhan tersebut. Ini adalah fitnah-fitnah terhadap saya,” katanya.

Rosmah juga menafikan meminta RM187.5 juta kepada Saidi semasa disoal siasat oleh Suruhanjaya Pencegahan Rasuah Malaysia (SPRM) dan tidak pernah dengar atau tahu berkenaan jumlah wang itu daripada Rizal, Saidi dan Rayyan.

“Tindakan Rizal mengaitkan saya di sini adalah bertujuan untuk mencemarkan nama baik dan kredibiliti saya sebagai isteri mantan perdana menteri, melalui inter alia ‘deal’ yang dibuat olehnya dengan pihak pendakwaan dengan balasan pihak pendakwaan akan menarik balik pertuduhan-pertuduhan ke atasnya dan beliau bertindak menjadi ‘crown witness’ (saksi utama) pihak pendakwaan,” kata Rosmah.

Pada 8 Januari 2020, Rizal dilepas dan dibebaskan oleh Mahkamah Tinggi di sini daripada empat tuduhan meminta dan menerima suapan untuk dirinya dan Rosmah berjumlah RM6.5 juta berhubung projek pembekalan dan pemasangan tenaga solar sekolah luar bandar di Sarawak.

Sementara itu, Rosmah berkata Rizal adalah Penolong Pegawai dengan Tugas-Tugas Khas secara kontrak di Jabatan Perdana Menteri dan bukan seorang pegawai khas kepada beliau.

“Beliau (Rizal) menjalankan tugas sebagai pegawai media di Bahagian First Lady of Malaysia (F.L.O.M) Jabatan Perdana Menteri sepanjang tempoh perkhidmatannya di jabatan itu. Saya ingin tegaskan, saya tidak mempunyai pegawai khas sama sekali,” katanya.

Rosmah berkata, Rizal bukanlah seorang pekerja yang cekap dan bertanggungjawab dalam menguruskan kerjanya kerana beliau tidak dapat menulis teks ucapan dengan baik.

“Rizal mempunyai masalah disiplin dalam pekerjaan, di mana beliau sering kali ‘hilang’ semasa bekerja. Saya memang tidak berpuas hati dengan mutu kerjanya, kerana beliau boleh saya gambarkan seperti ‘pahat dengan penukul’, yang bermaksud perlu sentiasa dipantau dan diperiksa untuk mengelakkannya lalai daripada menyiapkan tugasannya.

“Saya juga selalu mendengar rungutan Datuk Seri Siti Azizah Sheikh Abod (pegawai khas F.L.O.M) dan pegawai-pegawai lain berkenaan sikap Rizal yang culas dalam pekerjaannya. Saya tidak mempunyai hubungan yang rapat dengan Rizal.

“Komunikasi antara saya dengan Rizal hanya berkenaan urusan kerja sahaja dan kebanyakannya saya akan berurusan dengan Datuk Seri Siti Azizah secara terus,” katanya.

Perbicaraan di hadapan Hakim Mohamed Zaini Mazlan bersambung esok.


9,426 pelajar UM mula kembali ke kampus, konvokesyen 20 November

Seramai 800 pelajar Universiti Malaya (UM) mula mendaftar untuk memasuki kampus secara fizikal hari ini, kata Timbalan Naib Canselor, Profesor Sabri Musa.

Menurutnya, sesi pendaftaran kolej kediaman norma baharu pada sesi akademik kali ini berlangsung secara fizikal selama tiga hari sehingga 17 Oktober ini melibatkan pelajar dari semua tahun pengajian.

“Jumlah keseluruhan pelajar yang memohon kebenaran kembali ke kampus adalah 9,426 orang dan daripada jumlah ini, 7,035 pelajar akan mendaftar di kolej kediaman dan daripada jumlah tersebut, hampir 4,000 pelajar adalah pelajar baharu ijazah sarjana muda sesi kemasukan 2021/2022.

“Semua pelajar diwajibkan hadir ke Point of Assembly (P.O.A) bagi menjalani proses saringan kesihatan dan lapor diri sebelum memasuki kolej kediaman yang telah ditawarkan.

“Tiga P.O.A telah ditetapkan iaitu di Auditorium Kompleks Perdana Siswa, Dewan Tunku Canselor dan Padang Palapes. Sesi pendaftaran pelajar buat masa ini berjalan dengan lancar,” katanya dalam satu kenyataan hari ini.

Sabri berkata pihak universiti telah menetapkan hanya pelajar bersama dua orang ibu bapa atau penjaga yang telah lengkap dos vaksin Covid-19 dibenarkan untuk hadir ke universiti.

Malah jelasnya, pelajar yang mendaftar perlu menjalani ujian kendiri Covid-19 menggunakan kit ujian kendiri Covid-19 yang dibekalkan di P.O.A.

Beliau berharap pelajar yang telah kembali ke kolej kediaman terus mematuhi prosedur operasi standard (SOP) yang ditetapkan bagi mengekang penularan Covid-19 di kampus.

Sementara itu, Pengerusi Jawatankuasa Induk Istiadat Konvokesyen UM, Profesor Ir Dr Noor Azuan Abu Osman berkata Istiadat Konvokesyen UM Ke-60 akan diadakan bermula 20 hingga 27 November bertempat di Dewan Tunku Canselor.

Menurutnya, konvokesyen itu adalah istiadat tertangguh tahun lalu dan diadakan khusus kepada lebih 6,000 graduan yang telah menamatkan pengajian pada 2020.

“Manakala graduan yang menamatkan pengajian pada tahun ini, istiadat konvokesyen ke-61 akan dimaklumkan kemudian,” katanya.

Katanya, konvokesyen itu akan dianjurkan dengan mengikut norma baharu serta mematuhi sepenuhnya SOP ditetapkan, dengan hanya membabitkan kehadiran graduan dalam dewan mengikut sidang istiadat masing-masing.


Bekas CEO Astro belum serah aset dikaitkan dengan 1MDB, lapor Utusan

Bekas Ketua Pegawai Eksekutif Astro Malaysia Holdings Bhd, Datuk Rohana Rozhan yang mencetuskan kontroversi sebelum ini masih belum menyerahkan semua aset yang terlibat dengan dana 1Malaysia Development Berhad (1MDB).

Portal Utusan Malaysia dalam laporannya mendedahkan Suruhanjaya Pencegahan Rasuah Malaysia (SPRM) sedang memperincikan kertas siasatan melibatkan Rohana dan kini giat mendapatkan semula wang terbabit, ia bagaimanapun masih dalam proses dan belum dipulangkan lagi.

“Kertas siasatan berkenaan dalam proses untuk diperincikan dan SPRM sedang proses mendapatkan aset-aset tersebut,” kata sumber itu.

Terdahulu, Rohana dikaitkan mempunyai dengan Tim Leissner secara prinsipnya bersetuju menyerahkan AS$10 juta yang diberikan oleh bekas pegawai bank Goldman Sachs Group Inc. itu.

Media sebelum ini melaporkan, AS$10 juta yang diberikan oleh Leissner digunakan membeli sebuah rumah di Montpelier Street, London.

Kesemua harta termasuk rumah dan akaun bank berkenaan sebelum ini dibekukan susulan perbicaraan kes berkenaan di Amerika Syarikat (AS).

SPRM turut mengambil keterangan Rohana, Februari lalu susulan pendedahan Leissner dalam perbicaraan kes bekas pegawai bank Goldman Sachs, Roger Ng berkaitan 1MDB di AS.

Laporan itu mendedahkan, siasatan dilakukan SPRM mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.

Terdahulu, perbicaraan kes 1MDB di AS bertukar sensasi selepas Leissner memberi keterangan yang beliau mempunyai hubungan dengan Rohana.

Memetik laporan Bloomberg, ketika ditanya pendakwa, Drew Rolle mengenai hubungan itu, Leissner memetik beberapa nama termasuk Rohana dan menjelaskan hubungan itu berlanjutan sejak 2003 hingga 2013.

Leissner turut ditanya sama ada dia pernah memberikan sejumlah wang diterima daripadanya semasa bekerja dengan 1MDB dan dia mengaku, malah membelikannya rumah tersebut pada 2013.

Leissner mengaku bersalah pada 2018 kerana terlibat dalam pelanggaran undang-undang antirasuah AS dan konspirasi pengubahan wang.


Covid-19: Australia izin rakyat keluar negara tanpa mohon kebenaran

Australia akan menarik balik larangan ke atas rakyatnya untuk melancong ke luar negara tanpa kebenaran, kata Kementerian Kesihatan dan Kementerian Dalam Negeri dalam satu kenyataan bersama, hari ini.

Pengumuman itu dibuat ketika sempadan negara berkenaan akan dibuka kepada pekerja mahir dan pelajar antarabangsa menjelang akhir tahun.

Selepas 18 bulan Australia menutup pintu sempadan antarabangsanya, rakyat yang lengkap divaksin kini tidak perlu lagi meminta kebenaran untuk keluar negara, kata kenyataan itu.

Keputusan itu juga menyusul kadar vaksinasi individu dewasa di negara itu yang melengkapkan suntikan vaksin masing-masing hampir mencapai 80 peratus.

Menteri Dalam Negeri, Karen Andrews berkata sementara warga Australia kini diutamakan, lebih banyak sekatan perjalanan – termasuk bagi sesetengah bukan warganegara – akan dilonggarkan apabila kadar vaksinasi meningkat.

“Sebelum penghujung tahun, kami menjangkakan kemasukan pekerja mahir dan pelajar antarabangsa yang lengkap vaksinasi sepenuhnya,” katanya.

Perdana Menteri Scott Morrison, yang meramalkan perubahan awal bulan ini, berkata Australia kini sangat hampir untuk mengumumkan gelembung perjalanan timbal balik dengan beberapa negara.

Pada 17 Mac 2020, Australia mengenakan sekatan sempadan paling ketat di dunia di bawah Akta Biosekuriti 2015 sebagai tindak balas untuk mengekang penularan Covid-19.

Selama hampir 600 hari, banyak penerbangan antarabangsa telah digantung, dan perjalanan ke luar negara semakin perlahan. Tidak ada siapa yang dibenar keluar atau masuk menyebabkan ramai sanak-saudara yang terpisah jauh di negara asing. – Agensi


Zahid persoal kenapa PN mahu saman dirinya dalam isu dana judi

Tindakan saman Perikatan Nasional (PN) yang mahu diambil terhadap beberapa pemimpin kerajaan campuran menimbulkan kegusaran.

Pengerusi PN, Tan Sri Muhyiddin Yassin mengesahkan peguam akan mengambil langkah tindakan undang-undang seterusnya terhadap pemimpin kerajaan campuran kerana membuat tuduhan berhubung isu dana judi semasa Pilihan Raya Umum Ke-15 (PRU-15) lalu.

Presiden UMNO, Datuk Seri Ahmad Zahid Hamidi antara salah seorang pemimpin kerajaan campuran yang pernah mengeluarkan dakwaan sama terhadap PN yang kononnya menerima dana judi untuk berkempen sebelum ini.

“Dengan saya? Saya? Pasal apa (saman) saya?” kata Zahid dipetik laporan BH selepas ditanya berhubung langkah saman yang bakal diambil PN.

Mengulas lanjut, Zahid menyerahkan sepenuhnya kepada Suruhanjaya Pencegahan Rasuah Malaysia (SPRM) untuk menjalankan siasatan terperinci mengenai dakwaan PN menerima dana daripada syarikat judi untuk melaksanakan kempen PRU-15 yang lalu.

“Semalam, (Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman telah keluarkan kenyataan rasmi mengenai perkara itu, dan (Ketua Pesuruhjaya SPRM) Tan Sri Azam Baki juga telah perjelaskan.

“Oleh kerana perkara ini masih lagi di dalam siasatan terperinci, kita serahkan kepada SPRM untuk memperincikan siasatan itu,” katanya.

Semalam, Muhyiddin ketika ditemui di mahkamah memaklumkan pihaknya sedang berbincang dengan peguam mengenai kemungkinan mengambil tindakan undang-undang terhadap Zahid dan Perdana Menteri, Datuk Seri Anwar Ibrahim.

Ini susulan jawapan bertulis Azalina di Dewan Rakyat, Khamis lalu yang memaklumkan siasatan SPRM tidak dapat membuktikan dakwaan parti PN menerima dana daripada syarikat perjudian untuk berkempen dalam PRU-15.

Pada 5 Disember tahun lalu, Anwar dalam satu sidang media membayangkan sebahagian dana pilihan raya PN ketika PRU-15, datang daripada syarikat perjudian yang terbabit dengan cabutan khas judi.

Sehari selepas itu, Zahid dalam ucapan di Program Himpunan Rakyat Bersama Timbalan Perdana Menteri, menyatakan keyakinan dana PRU-15 ‘pihak di belah sana’ datang dari syarikat perjudian yang terbabit cabutan khas judi.


Kerajaan perlu perjelas sebab jual MySejahtera kepada swasta, tiada tender

Ketua Pembangkang Datuk Seri Anwar Ibrahim mendesak kerajaan memberi jawapan segera berhubung penjualan aplikasi MySejahtera kepada syarikat swasta sebagaimana diputuskan Kabinet pada 26 November tahun lalu.

Pada 24 Mac lalu, Jawatankuasa Kira-Kira Wang (PAC) telah membangkitkan persoalan berhubung penjualan aplikasi pengesanan Covid-19 kepada sebuah syarikat swasta.

Menurutnya, Kabinet telah membenarkan Kementerian Kesihatan (KKM) melantik MySJ Sdn Bhd melalui mekanisme runding terus untuk mengambil alih aplikasi MySejahtera pada 26 November.

“Bagaimanapun, pada Disember 2021, PAC telah mengesyorkan bahawa kerajaan sepatutnya mengambilalih operasi MySejahtera tanpa kos tambahan memandangkan aplikasi tersebut kini telah menjadi elemen penting dalam sistem kesihatan negara.

Pegawai KKM yang memberi keterangan di hadapan PAC mendakwa bahawa MySJ Sdn Bhd tidak ada kaitan sama sekali dengan KPISoft, iaitu syarikat yang membangunkan aplikasi MySejahtera sebagai inisiatif CSR.

“KPISoft sejak itu telah menukar nama syarikat kepada Entomo. Dakwaan bahawa tidak ada kaitan antara KPISoft/Entomo dan MySJ Sdn Bhd mesti diteliti dan disiasat.

“Para pengarah MySJ Sdn Bhd termasuk dua orang pengasas KPISoft. Pengarah-pengarah MySJ Sdn Bhd juga termasuk inidividu-individu yang punya kaitan politik dan perniagaan dengan beberapa parti di dalam kerajaan,” katanya dalam kenyataan malam tadi.

Ahli Parlimen Port Dickson itu berkata ini termasuk Tan Sri Shahril Shamsuddin yang merupakan Ketua Pegawai Eksekutif Sapura Energy sehingga bulan Mac 2021 dan Tan Sri Megat Najmuddin yang merupakan seorang ketua UMNO bahagian yang kemudian menjadi anggota kanan Bersatu.

Sementalah itu, katanya 81.4% saham MySJ Sdn Bhd dimiliki oleh sebuah syarikat yang lain yakni Revolusi Asia Sdn Bhd di mana 88 peratus dimiliki oleh pengasas-pengasas KPISoft.

“Dalam kata lain, 71.2 peratus saham MySJ Sdn Bhd dimiliki oleh dua pengasas KPISoft yang membangunkan aplikasi MySejahtera. Untuk mengatakan bahawa tidak ada kaitan antara KPISoft/Entomo dan MySJ Sdn Bhd adalah tidak jujur.

“Di bawah sistem tender terbuka, fakta-fakta ini akan diteliti oleh kerajaan dan rakyat. Dalam sistem runding terus, apa yang berlaku ini hanya mirip kepada gejala menganugerahkan syarikat-syarikat dan individu yang dekat dengan pemerintah.

“MySJ Sdn Bhd termasuk pengarah-pengarah yang mempunyai pengetahuan dan kepakaran dalam mengurus pengoperasian perisian atau teknologi maklumat tidak jelas dan menimbulkan kebimbangan tentang logik menganugerahkan aplikasi ini secara runding terus,” katanya lagi.

Anwar berkata penjualan MySejahtera kepada syarikat swasta hanya menimbulkan kebimbangan tentang pengurusan data peribadi dan kemungkinan wujudnya penyalahgunaan maklumat kesihatan jutaan rakyat Malaysia.

Aplikasi MySejahtera telah merekodkan lebih 11 bilion daftar masuk sejak bulan Disember 2020, dan ini adalah menurut GitHub. Maklumat daftar masuk ini mengandungi pelbagai maksud iaitu kecenderungan peribadi, corak penggunaan, atau laman sosial individu.

“Kita juga mengandaikan bahawa pengkalan data MySejatera juga termasuk maklumat kesihatan individu tentang simptom-simptom dan diagnosis positif Covid-19.

“PAC juga memberitahu bahawa segala data di dalam MySejahtera dan kerahsiaannya adalah di bawah kawalan Kementerian Kesihatan.

“Pada 19 November 2020, Kementerian Kesihatan menyatakan bahawa “data yang dikumpul melalui aplikasi MySejahtera dimiliki sepenuhnya oleh KKM dan diselia oleh Nacsa dan MKN”, katanya.

Beliau mengingatkan bahawa pada 20 Disember 2020, Ketua Pegawai Eksekutif CyberSEcurity Malaysia mengatakan bahawa data MySejahtera adalah selamat.

“Data-data ini digunakan hanya untuk memantau Covid-19 dan tidak dikongsi dengan mana-mana pihak ketiga kerana ia tertakluk kepada dasar kerahsiaan”.

Laman web MySejahtera termasuk kebijakan kerahsiaan yang menyebut “Tidak ada data peribadi yang dikumpul aplikasi ini dikongsi dengan mana-mana pihak ketiga atau dipindahkan ke tempat luar dari Malaysia untuk tujuan komersial.”

Laman web itu juga menyatakan “MySejahtera dimiliki dan dikawalselia oleh kerajaan Malaysia. Ia diuruskan oleh KKM dan dibantu oleh NSC dan MAMPU.

Menurut Anwar, kerajaan memberi jaminan bahawa maklumat data peribadi hanya digunakan untuk tujuan mengurus dan membendung penularan wabak Covid-19 dan tidak akan dikongsi kepada mana-mana pihak.

Laman GitHub MySejahtera pula menyatakan “Menurut polisi kerahsiaan MySejahtera, data daftar masuk individu akan dilupuskan selepas 90 hari. Statistik rumusan ini hanya disimpan sebagai jumlah agregat; MySejahtera tidak menyimpan data tersebut. Kesimpulannya, penyemakan data tidak boleh dilakukan untuk tarikh-tarikh lebih dari 90 hari, meski wujudnya ketidaktekalan.”

Oleh yang demikian, Anwar berkata persoalan-persoalan ini mesti dijelaskan oleh Kabinet:


Serentak pasport kluster mahkamah dikembalikan, AG langsung tidak bantah?

Timbul persoalan mengapa Peguam Negara (AG) langsung tidak membantah permohonan beberapa individu dalam kluster mahkamah yang meminta pasport mereka dikembalikan kononnya atas urusan peribadi, malah lebih menghairankan ia berlaku hampir serentak.

Adakah ia satu kebetulan apabila satu persatu kluster mahkamah yang sedang berdepan pertuduhan dan dibicarakan kini dikembalikan pasport mereka semula serta boleh ke luar negara seolah-olah bebas seperti tidak melakukan sebarang kesalahan.

Kes berprofil tinggi yang mendapat perhatian sekarang ini melibatkan bekas Perdana Menteri (PM) Datuk Seri Najib Razak; Presiden UMNO, Datuk Seri Ahmad Zahid Hamidi; peguam terkenal Tan Sri Muhammad Shafee Abdullah; dan isteri Najib, Datin Seri Rosmah Mansor.

Didahului dengan, Rosmah – Mahkamah Tinggi Kuala Lumpur pada 15 Oktober lalu membenarkan permohonannya mendapatkan sementara pasport sementara bagi membolehkan beliau ke Singapura melawat anaknya Nooryana Najwa yang akan bersalin.

Rosmah, 69, dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings Sdn Bhd, Saidi Abang Samsudin berkaitan projek tenaga solar itu menerusi bekas pembantunya Datuk Rizal Mansor

Permohonan itu tidak dibantah oleh Timbalan Pendakwa Raya, Mohamad Mustaffa P Kunyalam.

Melalui peguamnya Rahmat Hazlan, Najib turut memfailkan permohonan sama di Mahkamah Rayuan di Putrajaya, bagi mendapatkan sementara pasportnya, tanpa bantahan daripada pihak pendakwaan.

Pada 18 Oktober, mahkamah itu membuat keputusan membenarkan permohonan Najib itu. Kemudiannya, Najib mengemukakan pula permohonan mengubah tarikh penyerahan semula pasportnya kepada tiga Mahkamah Tinggi Kuala Lumpur yang mengendalikan kesnya.

Tiga Timbalan Pendakwa Raya iaitu Mohd Ashrof Adrin Kamarul, Mohamad Mustaffa, dan Shafiq Hasim, tidak membantah.

Bagi kes Zahid pula Mahkamah Tinggi Shah Alam pada 11 Oktober lalu membenarkan permohonan Presiden UMNO itu supaya pasportnya dikembalikan sementara bagi membolehkan beliau menerima rawatan di Munich, Jerman.

Zahid sedang menghadapi 40 pertuduhan menerima rasuah berhubung Sistem Visa Luar Negara (VLN) daripada syarikat Ultra Kirana Sdn Bhd (UKSB) bernilai lebih berjumlah SG$13.56 juta.

Timbalan Pendakwa Raya Wan Shaharuddin Wan Ladin, tidak membantah permohonan itu.

Pada masa sama beliau juga menghadapi 47 tuduhan – 12 pertuduhan pecah amanah, lapan pertuduhan rasuah dan 27 untuk pengubahan wang haram – melibatkan puluhan juta ringgit milik Yayasan Akalbudi.

Sementara itu pada 25 Oktober lalu Mahkamah Tinggi Kuala Lumpur membenarkan permohonan peguam Muhammad Shafee untuk mendapatkan pasport antarabangsanya buat sementara bermula 27 Oktober hingga 30 November ini bagi membolehkannya berjumpa anak lelakinya dan menyelesaikan pengajian tingginya di The New School Person, New York, Amerika Syarikat.

Muhammad Shafee didakwa dengan dua tuduhan membabitkan diri dalam pengubahan wang haram iaitu menerima hasil daripada aktiviti haram melalui cek milik bekas Perdana Menteri, Datuk Seri Najib Razak yang dimasukkan ke dalam akaun CIMB Bank Berhad miliknya.

Timbalan Pendakwa Raya, S Nithia yang memaklumkan pihaknya tidak membantah permohonan itu.

Apa yang menimbulkan persoalan ialah kenapa semua Timbalan Pendakwa Raya dalam kes keempat-empay individu berprofil tinggi itu tidak mengemukakan bantahan.

Pusat Memerangi Rasuah dan Kronisme (C4) turut membangkitkan persoalan sama selain meminta Jabatan Peguam Negara menjelaskan kenapa tiada bantahan dibuat terhadap permohonan itu.

Dalam kenyataan C4 berkata, adalah mengejutkan bekas Perdana Menteri itu dibenarkan melakukan perjalanan luar negara, selepas mengambil kira beliau sudah dijatuhkan hukuman dalam kes rasuah dan pecah amanah jenayah (CBT).

Untuk rekod, Najib sendiri telah dijatuhkan hukuman penjara 12 tahun dan denda RM210 juta oleh Mahkamah Tinggi Kuala Lumpur pada Julai 2020 setelah didapati bersalah terhadap tujuh tuduhan berkaitan dana RM42 juta milik SRC International Sdn Bhd (SRC).

Walaupun Najib mengemukakan rayuan terhadap hukuman itu, beliau juga turut berdepan dengan beberapa pertuduhan di tiga mahkamah berasingan yang melibatkan 1Malaysia Development Berhad (1MDB) dan International Petroleum Investment Company (IPIC).

Adakah pasukan pendakwaan itu telah mendapat arahan daripada Peguam Negara untuk mendiamkan diri? Atau ada campur tangan pihak lain supaya pasport keempat-empat mereka dikembalikan sementara?


Perancis rekod 100,000 kes baharu Covid-19 dalam tempoh 24 jam

Jumlah penularan Covid-19 di Perancis semalam sudah mencecah enam angka, dengan merekodkan 104,611 kes dalam tempoh 24 jam.

Pihak kesihatan memaklumkan dalam tempoh tiga hari berturut-turut negara itu mencatatkan angka jangkitan tertinggi.

Melalui kenyataan agensi kesihatan awam Perancis, mesyuarat akan dilakukan esok menerusi sidang video oleh Presiden Perancis, Emmanuel Macron dan anggota kerajaan terlibat bagi membincangkan perlaksanaan tindakan keselamatan Covid-19 baharu.

Perbincangan itu melibatkan susulan terdapat kerisauan akan impak daripada penularan pantas varian baharu Covid-19 tersebut Omicron.

Kelmarin, pihak berkuasa kesihatan menggesa golongan dewasa untuk mendapatkan suntikan dos penggalak selepas tiga bulan lengkap menerima vaksinasi awal.

Manakala, sekarang pula kerajaan turut bersetuju untuk mengeluarkan pas kesihatan kepada penerima sah vaksinasi sekiranya seseorang individu itu sudah menerima suntikan dos penggalak.

Jelasnya, pas tersebut perlu ditunjukkan untuk memasuki kafe, restoran dan kawasan awam lain termasuk bagi melakukan perjalanan antarabangsa.

Selain itu, beberapa wilayah di Perancis juga sudah mula menggubal tindakan keselamatan masing-masing.

Pada hujung bulan lalu, pegawai di Savoie sudah mengenakan kembali kewajipan pemakaian pelitup muka bukan saja di dalam kawasan bertutup, malah di kawasan awam, sama seperti di Itali.

Sehingga kini, angka kes Covid-19 di negara itu semakin menunjukkan trend lonjakan dramatik sejak awal bulan ini, di mana pada 4 Disember lalu, kes jangkitan harian Covid-19 memecah rekod 50,000 kes dan terus meningkat secara berterusan.

Setakat ini, Perancis merekodkan lebih 122,546 kematian akibat jangkitan Covid-19 manakala, angka populasi yang sudah lengkap di vaksin di negara itu sudah mencapai hamoir 76.5 peratus.


Penganalisis politik kata PAS tak akan tinggalkan Bersatu: Laporan

PAS dijangka terus berada di dalam parti induknya, Perikatan Nasional (PN), bersama Bersatu dan beberapa parti lain bagi menghadapi Pilihan Raya Umum Ke-15 (PRU-15), kata penganalisis politik susulan perkembangan politik kerajaan gabungan PN dan Barisan Nasional (BN) sekarang ini.

Bagaimanapun, PAS mungkin menyertai kerajaan campuran bersama BN jika dijemput UMNO selepas PRU-15, sekali gus akan meninggalkan PN.

Geostrategis dan Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan dilaporkan berkata ketika PAS masih berdolak-dalik mengenai pendirian kerjasamanya, beliau yakin parti itu tidak akan meninggalkan Bersatu pada PRU akan datang.

“PAS terhutang budi dengan Bersatu dan tidak mahu dituduh tidak mengenang jasa BERSATU selepas parti itu mengambil mereka sebagai sebahagian Kerajaan Persekutuan ketika Presiden Bersatu, Tan Sri Muhyiddin Yassin menjadi Perdana Menteri.

“Bagaimanapun jika BN menang, mereka akan bekerjasama dengan UMNO atas alasan untuk menubuhkan Kerajaan Persekutuan yang kuat. Jadi, dengan cara itu, mereka boleh meninggalkan PN,” katanya memetik laporan BH.

Semalam, Mesyuarat Jawatankuasa Kerja Pusat PAS tidak membuat keputusan menerima syarat ditetapkan UMNO sekiranya mahu bekerjasama dalam PRU-15, sekali gus mengekalkan parti itu di dalam PN yang disertainya bersama Bersatu, Gerakan, STAR dan SAPP.

Presiden PAS, Tan Sri Abdul Hadi Awang, dalam kenyataannya, dilaporkan berkata parti itu memutuskan untuk meneruskan usaha penyatuan ummah membabitkan komitmen ketiga-tiga parti teras Melayu termasuk UMNO dan Bersatu, bagi menjamin kestabilan politik negara pasca PRU-15.

Mengulas lanjut, Azmi berpendpat ketika UMNO masih bertegas tidak mahu bekerjasama dengan Bersatu, PAS akan menggunakan naratif yang mereka sudah berusaha sedaya upaya ke arah penyatuan ummah dalam kempen PRU-15, namun UMNO yang masih berdegil.

“Kalau kita lihat, Bersatu tidak berkata apa-apa dalam hal ini dan itu strategi PAS dalam menggambarkan yang UMNO adalah masalahnya dalam penyatuan ummah.

“Bagaimanapun, mereka tahu, UMNO tidak boleh menerima Bersatu, terutama sekali kerana Bersatu mempunyai banyak ahli UMNO yang keluar parti selepas PRU-14,” kata Azmi.

Azmi juga melihat UMNO masih tidak mampu untuk menubuhkan Kerajaan Persekutuan yang stabil walaupun dengan bantuan kerusi Gabungan Parti Sarawak (GPS).

“BN memerlukan satu lagi rakan di Semenanjung dan yang paling cocok adalah PAS. Disebabkan itu, PAS tidak memutuskan hubungan mereka sepenuhnya dengan UMNO kerana mereka tahu, pasca PRU, mereka berada dalam keadaan menjadi ‘kingmaker’.

“Walaupun kerusi mereka tidak banyak, tetap akan menjadi ‘kingmaker’ kerana UMNO memerlukan beberapa kerusi Parlimen lagi untuk menubuhkan Kerajaan Persekutuan yang kuat,” katanya.

Sementara itu, penganalisis politik dari Universiti Putra Malaysia (UPM), Prof Madya Dr Mohd Izani Mohd Zain berkata selain pilihan kerjasama sama ada dengan UMNO atau Bersatu, beliau tidak menolak kemungkinan PAS bergerak sendiri pada PRU-15.

“PAS ada pengalaman bergerak solo dalam PRU-14 dan itu tindakan bermaruah. Bagaimanapun, jika PAS kekal dengan Bersatu dan PN, mereka terpaksa berdepan dengan UMNO dan BN seperti pada Pilihan Raya Negeri (PRN) Melaka dan Johor.

“Ini tentunya akan memberi kelebihan kepada UMNO, berdasarkan prestasi menang besar mereka pada PRN berkenaan,” katanya.

Ditanya pilihan yang ada pada Bersatu jika PAS memilih UMNO, Mohd Izani berkata, parti itu mempunyai pilihan untuk bersama dengan Pakatan Harapan (PH) kerana mereka pernah menyatakan hasrat itu sebelum ini.

“Jika PAS keluar daripada PN, PN hilang kekuatan kerana kekuatan mereka bergantung pada PAS. Ahli dan kekuatan PAS melebihi Bersatu. Semasa PRU-14, PAS menang 18 kerusi, manakala Bersatu menang 13 kerusi Parlimen,” katanya.


Tak nampak kelibat Anwar, Zahid, Najib depan Istana Negara

Calon perdana menteri blok pembangkang, Datuk Seri Anwar Ibrahim tidak hadir bersama-sama dengan pemimpin parti lain untuk menyerahkan surat permohonan kali kedua bagi menghadap Yang Dipertuan Agong, hari ini.

Demikian juga Presiden UMNO, Datuk Seri Ahmad Zahid Hamidi dan bekas Perdana Menteri, Datuk Seri Najib Razak yang lantang mengkritik dan mendesak darurat dimansuhkan dan Parlimen dibuka, juga tidak menampakkan kelibat mereka.

Anwar dan Zahid sebelum ini terbabit dalam kontroversi melalui klip audio perbualan telefon yang dikatakan mirip suara mereka, sedang berbincang beberapa isu termasuk strategi politik ketika Perhimpunan Agung UMNO hujung bulan lalu.

Sebaliknya, bekas Perdana Menteri, Tun Dr Mahathir Mohamad yang berusia 95 tahun masih sanggup turun untuk memberi sokongan kepada penyerahan surat itu petang tadi.

Kenderaan yang membawa Tun Dr Mahathir Mohamad memasuki Istana Negara petang tadi.

Dr Mahathir dilihat bersama Pengerusi Jawatankuasa Proklamasi Tamatkan Darurat Khalid Samad, dan Presiden Amanah Mohamad Sabu masuk ke istana pada jam 3.15 petang untuk menyerah surat memohon menghadap Yang di-Pertuan Agong bagi memperkenankan penamatan darurat, dan keluar setengah jam kemudian.

Bercakap kepada pemberita kemudiannya Dr Mahathir berkata, sudah ada tanda-tanda orang Melayu mulamarah kepada raja-raja susulan perisytiharan darurat sehingga Parlimen tidak dapat bersidang.

Katanya, kemarahan itu yang kebanyakannya diluahkan menerusi laman sosial dilakukan akibat penderitaan mereka kerana negara diletakkan bawah perintah darurat atas permintaan kerajaan untuk tujuan politik, dan bukan bagi memerangi Covid-19.

“Mungkin kerajaan tidak sampaikan maklumat cukup kepada Agong, kerana segalanya diletakkan di bahu Agong, apa juga tindakan (kerajaan) dikatakan atas arahan Agong, sebab itu rakyat sekarang tidak seperti biasa, mereka tidak senang dengan keadaan ini.

“Orang Melayu biasa tak derhaka kepada Raja. Tapi sekarang ….kita dapat ikuti (keluhan mereka) dalam media sosial. Adalah sesuatu yang tidak biasa untuk orang Melayu menentang Raja-Raja kami,” katanya.


Yang buat keputusan Bahagian pecat saya adalah Ku Nan: Tun Faisal

Datuk Tun Faisal Ismail Aziz mendakwa keputusan untuk memecatnya daripada UMNO didalangi oleh Ketua Bahagian UMNO Putrajaya, Datuk Seri Tengku Adnan Tengku Mansor.

Bekas Timbalan Ketua Bahagian UMNO Bahagian Putrajaya itu mendedahkan Tengku Adnan atau Ku Nan sendiri mengetahui lebih awal keputusan Jawatankuasa Rayuan Lembaga Disiplin dan mahu beliau dipecat.

“Siapa yang panik sebenarnya? Saya atau Ku Nan (Tengku Adnan)? Saya tak tahu pun lagi apa keputusan Jawatankuasa Rayuan Lembaga Disiplin.

“Yang tahu mengenai keputusan ini adalah Ku Nan. Yang memaklumkan jawatan kuasa bahagian dan membincangkan hal keputusan jawatan kuasa sebagai salah satu topik dalam mesyuarat bahagian adalah Ku Nan.

“Malah, yang membuat keputusan supaya UMNO Bahagian mencadangkan agar saya dipecat juga Ku Nan. Bukan saya,” katanya menerusi satu kenyataa.

Jelasnya, maklumat berhubung cadangan pemecatannya itu diketahui menerusi beberapa maklumat yang diberitahu oleh ahli jawatan kuasa bahagian yang hadir semasa mesyuarat tersebut.

Malah, Tun Faisal berkata tidak semua ahli jawatan kuasa bahagian bersetuju dan menyokong tindakan Ku Nan dan beliau ada saksi mengenainya.

“Dulu pun semasa buat aduan, mereka mengadu kepada saya mereka diberi tekanan untuk tanda tangan surat aduan yang disediakan oleh UMNO Bahagian, bukannya mereka tandatangan secara rela,” katanya.

Beliau juga mahu Ketua Penerangan UMNO Bahagian Putrajaya, Datuk Mohd. Hisamudin Yahaya bersumpah bahawa mesyuarat itu tidak membincangkan hal untuk memecatnya daripada parti.

Untuk rekod, Tun Faisal sebelum ini digantung keahlian selama enam tahun sejak Mac tahun lalu dan kini sedang dalam proses rayuan.


Ambulans bawa pesakit Covid-19 terbabit nahas

Sebuah ambulans Kementerian Kesihatan (KKM) yang membawa pesakit Covid-19 terlibat dalam kemalangan dengan sebuah lori satu tan di KM52.6 Lebuhraya Utara-Selatan (PLUS) arah Utara, berhampiran Plaza Tol Alor Setar Selatan dekat sini hari ini, lapor Bernama.

Pengarah Kesihatan Kedah, Dr Mohd Fikri Ujang berkata ambulans membawa tiga petugas KKM itu sedang dalam perjalanan dari Sungai Petani ke Hospital Sultanah Bahiyah (HSB), di sini untuk membawa seorang pesakit lelaki yang hendak dirujuk bagi rawatan Covid-19.

“Semua petugas KKM itu sedang dalam perjalanan menghantar pesakit berkenaan ke hospital pada jam 5 petang. Petugas KKM dan pesakit yang berada dalam ambulans berkenaan selamat dan telah dibawa ke HSB untuk rawatan lanjut,” katanya.

Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah Mohamadul Ehsan Mohd Zain berkata pihaknya menerima laporan berhubung kemalangan itu pada 4.20 petang.

Katanya, anggota dan jentera dari Balai Bomba dan Penyelamat Jalan Raja tiba di lokasi 13 minit kemudian mendapati sebuah ambulans KKM telah terlibat dalam kemalangan dengan lori satu tan yang dinaiki dua lelaki.

“Pesakit Covid-19 yang berada di dalam ambulans berkenaan telah diasingkan ke lokasi yang selamat oleh petugas KKM. Sementara itu, kelindan lori berumur 56 tahun mengalami kecederaan parah selepas tercampak keluar dari lori telah dibawa ke HSB bersama pemandu lori berumur 59 tahun yang mengalami kecederaan ringan,” katanya.

Kejadian ini adalah yang kedua membabitkan ambulans KKM yang membawa pesakit Covid-19 di negeri ini selepas kejadian pertama berlaku di persimpangan lampu isyarat Jalan Langgar, berhampiran Plaza Tol Alor Setar Utara pada 9 April lepas.


Prosiding dalam talian, mahkamah perlu ikut arus teknologi: Ketua Hakim Negara

Prosiding secara dalam talian bukan satu isu yang perlu dipolemikkan kerana mahkamah juga perlu mengikut arus kemajuan teknologi semasa, kata Ketua Hakim Negara, Tun Tengku Maimun Tuan Mat.

Walaupun terdapat persoalan timbul oleh sesetengah pihak yang mahu prosiding mahkamah kembali kepada cara lama menerusi fizikal, namun kemajuan teknologi perlu dimanfaatkan bukan semata-mata untuk menangani pandemik Covid-19 tetapi boleh juga dalam bidang lain.

“Kemunculan perbicaraan dalam talian bukan hanya satu cara untuk menangani pandemik tetapi ciri ia adalah kekal sistem keadilan kita.

“Oleh itu, tiada persoalan ‘berbalik’ (kaedah lama fizikal),” katanya ketika berucap semasa Pembukaan Tahun Undang-Undang 2022 di Istana Kehakiman Putrajaya hari ini.

Jelasnya, badan kehakiman juga perlu menggunakannya selaras dengan perkembangan semasa.

Turut hadir, Menteri Di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar.

Turut hadir Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed; Hakim Besar Sabah Sarawak, Tan Sri Abang Iskandar Abang Hashim dan Peguam Negara, Tan Sri Idrus Harun.

Seramai 430 jemputan hadir dalam majlis ini iaitu 80 secara fizikal manakala selebihnya secara dalam talian.

Antara yang hadir menerusi aplikasi Zoom ialah Ketua Mahkamah Agung Republik Indonesia, Profesor Dr. Muhammad Syarifuddin; Ketua Hakim Negara Mahkamah Agung Filipina, Alexander G Gesmundo dan Ketua Hakim Syarie Malaysia, Datuk Dr Mohd Na’im Mokhtar.

Terdahulu, Tengku Maimun berkata, apabila wabak itu mula-mula melanda pada Mac 2020, mahkamah terpaksa meneruskan kes dalam talian untuk mendapatkan persetujuan kedua-dua pihak, tertakluk kepada kepentingan keadilan kerana tidak ada undang-undang yang jelas menetapkan bahawa pendengaran atau perbicaraan dalam talian dibenarkan di mahkamah.

Beliau berkata, kini Parlimen secara afirmatif campur tangan untuk membenarkan perbicaraan secara dalam talian tanpa mengira persetujuan, namun masih tertakluk kepada kepentingan keadilan

“Perubahan penting dalam undang-undang yang membenarkan prosiding dalam talian dibuat melalui Seksyen 15A Akta Mahkamah Kehakiman 1964 yang menyatakan bahawa mahkamah boleh menjalankan kes sivil dan jenayah melalui teknologi komunikasi jarak jauh,” kata beliau lagi.


Syor lantik pakar sebagai anggota Mageran jejas kepentingan rakyat

Cadangan penubuhan Majlis Gerakan Negara (Mageran) yang dianggotai pakar tertentu seperti dicadangkan Tun Dr Mahathir Mohamad kemungkinan besar boleh menjejaskan kepentingan rakyat.

Ketua Setiausaha Sulit kepada Perdana Menteri Tan Sri Muhyiddin Yassin, Datuk Dr Marzuki Mohamad berkata pakar yang bukan Ahli Parlimen itu mungkin menjadi satu kumpulan yang memiliki kuasa penuh tetapi tidak bertanggungjawab kepada Parlimen dan rakyat.

Beliau berkata kumpulan pakar seperti dicadangkan Dr Mahathir tidak akan bertanggungjawab secara kolektif kepada Parlimen.

“Mereka juga bukan ahli politik yang dipilih oleh rakyat jadi mereka tidak boleh dikatakan bertanggungjawab kepada rakyat.

“Kumpulan ini berkemungkinan akan menjadi satu lagi kumpulan berfikiran sendiri (cabbal) dengan memiliki kuasa mutlak dan tiada tanggungjawab kepada Parlimen dan rakyat.

“Malangnya, ini akan memusnahkan demokrasi,” katanya tanpa niat merendahkan kepakaran atau keikhlasan mana-mana individu yang mungkin ada dalam pemikiran Tun Dr Mahathir untuk dilantik menganggotai Mageran yang dicadangkannya.

Marzuki menjelaskan dalam sistem demokrasi berparlimen yang berasaskan Westminster System, cabang eksekutif terbahagi kepada dua, iaitu eksekutif politik dan profesional.

Katanya, eksekutif politik adalah anggota Kabinet yang terdiri daripada Perdana Menteri, Menteri dan Timbalan Menteri yang dilantik oleh Yang di-Pertuan Agong.

“Perdana Menteri mestilah seorang Ahli Dewan Rakyat manakala Menteri dan Timbalan Menteri boleh dilantik dari kalangan ahli mana-mana Dewan Rakyat atau Dewan Negara.

“Ringkasnya, political executive secara umumnya adalah terdiri daripada ahli-ahli politik yang sama ada dipilih dalam pilihan raya atau dilantik sebagai senator,” katanya.

Sementara eksekutif profesional pula adalah penjawat awam diketuai Ketua Setiausaha Negara sehinggalah kepada kakitangan sokongan di jabatan dan agensi yang akan melaksanakan dasar diputuskan kerajaan, katanya.

Kumpulan itu katanya berkhidmat kepada kerajaan sedia ada tanpa mengira parti mana yang memerintah, sehingga mereka bersara.

Beliau berkata dalam menjalankan tanggungjawab masing-masing, eksekutif politik dan eksekutif profesional dipandu oleh dasar yang diputuskan Kabinet sebagai badan eksekutif tertinggi negara.

Marzuki juga menyentuh mengenai fungsi Yang di-Pertuan Agong di bawah Perkara 40 Perlembagaan Persekutuan yang bertindak akas nasihat jemaah menteri.

“Jadi seeloknyalah, jika pun ada pihak yang ingin mencadangkan penubuhan MAGERAN, cadangan ini mesti dipertimbangkan oleh kabinet terlebih dahulu dan Perdana Menteri lah yang akan menasihati KDYMM Seri Paduka Baginda Yang di-Pertuan Agong mengenainya, bukan sebaliknya.

“Justeru, tidak perlulah mana-mana pihak memberi tekanan kepada KDYMM Seri Paduka Baginda Yang di-Pertuan Agong dalam hal ini. Kedudukan Baginda Tuanku sebagai Ketua Negara adalah paling tinggi dalam sistem kerajaan di negara kita dan penghormatan mestilah diberikan kepada Baginda Tuanku untuk menjalankan fungsi sebagai Raja Berperlembagaan,” katanya.

Ikuti pendapat penuh Datuk Dr Marzuki Mohamad dalam ruang Rencana Agenda Daily.


Exco Melaka dalam skandal wanita digesa buat laporan polis

Laporan polis perlu dibuat seorang Ahli Majlis Mesyuarat Kerajaan Negeri (Exco) Melaka yang didakwa terbabit dalam skandal seks dengan seorang wanita.

Gesaan itu dibuat bagi membersihkan nama Exco Melaka tersebut daripada tuduhan melibatkan skandal dengan wanita tersebut, ia memandangkan satu dakwaan yang berat terhadapnya.

Pengerusi Perikatan Nasional (PN) Melaka, Dr Mohd Yadzil Yaakub tuduhan tersebut sudah tersebar meluas dalam media sosial dan tindakan perlu diambil dengan segera bagi mengelakkan spekulasi lain dibuat terhadapnya.

“Disebabkan video didakwa membabitkan Exco berkenaan sudah tersebar dan tuduhan yang dilemparkan amat berat, adalah menjadi kewajipan kepada Exco terbabit membersihkan namanya, dengan segera membuat laporan polis serta mengambil tindakan undang-undang termasuk ke atas wanita yang dikaitkan.

“Sebagai sebuah gagasan yang memperjuangkan politik matang, fokus PN adalah membangunkan negara secara konstruktif dan berperanan sebagai pembangkang yang bertanggungjawab dengan menolak budaya politik menyerang peribadi pemimpin tertentu,” katanya dalam kenyataan.

Katanya, beliau bersimpati dengan Exco kanan terbabit, lebih-lebih lagi video itu tersebar ketika umat Islam sedang menyambut Aidilfitri.

Kes itu turut mendapat perhatian Ketua Menteri, Datuk Seri Ab Rauf Yusoh, semalam yang menyifatkan kontroversi Exco yang didakwa terbabit dalam skandal seks dengan seorang wanita itu sebagai fitnah dan boleh berlaku kepada sesiapa saja.

Sementara itu, Dr Mohd Yadzil berkata, kes itu adalah cabaran kepada Rauf selaku Ketua Menteri Melaka yang baharu untuk membuktikan kemampuannya mentadbir.

Semalam Ab Rauf dilapor berkata, dalam dunia siber dan serba moden ini, pelbagai bentuk fitnah mudah disebarkan pihak tidak bertanggungjawab di media sosial.

Beliau berkata, pihaknya tahu asal usul kontroversi itu selepas meneliti perkara yang ditularkan, namun menyerahkan kepada Exco terbabit sama ada mahu membuat laporan polis atau tindakan lain yang difikirkan wajar.

Dalam perkembangan lain, Rauf juga berkata tidak ada keperluan untuk Exco tersebut bercuti daripada tugasnya kerana tuduhan tersebut tidak sahih.


UMNO berhak buat apa keputusan demi kepentingan parti, Mat Maslan beritahu RoS

Tekanan terus diberikan kepada Jabatan Pendaftaran Pertubuhan Malaysia (RoS) memandangkan keputusan permohonan UMNO untuk menangguhkan pemilihan parti itu semakin dekat.

Tinggal beberapa hari menjelang tarikh akhir 16 Julai untuk RoS memuktamadkan keputusannya terhadap permohonan dibuat UMNO sebelum ini dan Setiausaha Agungnya, Datuk Seri Ahmad Maslan menegaskan UMNO berhak untuk mengambil sebarang keputusan demi kepentingan parti itu.

Ahmad atau Mat Maslan itu menjelaskan semua penyandang jawatan bagi semua peringkat parti itu bukan berstatus ‘caretaker’ dan menyifatkan dakwaan itu tidak berasas.

Menurutnya, Majlis Tertinggi (MT) UMNO sudah membuat keputusan untuk menangguhkan pemilihan selama 18 bulan.

“Penangguhan itu disahkan melalui surat kelulusan daripada Jabatan Pendaftar Pertubuhan Malaysia, RoS pada 30 Ogos 2021. Ini bermakna penjawat jawatan penggal ini dilanjutkan hingga 29 Disember 2022.

“Ketika pelanjutan tempoh itu, tiada istilah ‘caretaker’ dalam Perlembagaan UMNO. Oleh itu, UMNO berhak membuat apa jua keputusan bagi kepentingan parti.

“Ini termaktub dalam Perlembagaan UMNO fasal 10.15 iaitu ‘Mengambil sebarang langkah selain daripada perkara-perkara yang tersebut di atas bagi kesempurnaan perjalanan parti’,” katanya dalam hantaran di Facebook hari ini.

Ahli Parlimen Pontian itu juga MT berhak menangguhkan pemilihan pada peringkat MT, Bahagian dan Cawangan seperti mana termaktub dalam Perlembagaan UMNO fasal 10.16.

Ujarnya, penangguhan ini tidak boleh lebih daripada lapan belas bulan dari tarikh pemilihan yang sepatutnya ia diadakan.

Sementara itu, dalam hantaran sama, Ahmad turut memaklumkan UMNO masih lagi menunggu kelulusan daripada RoS mengenai pindaan perlembagaan parti itu.

“Segala dokumen tambahan telah diberi. Tiada sebarang persoalan dan dokumen lain yang RoS perlukan.

“Ini saya tanyakan sendiri kepada mereka. Adalah diyakini UMNO telah melaksanakan pindaan itu mengikut prosedur dan proses yang ditetapkan,” katanya.


Covid terkawal baru boleh adakan pilihan raya: Pakar epidemiologi

Pakar epidemiologi berpendapat Pilihan Raya Umum Ke-15 (PRU15) hanya boleh diadakan sekiranya imuniti kelompok dicapai dan penularan Covid-19 berjaya dikawal manakala kes dapat dikurangkan menerusi program vaksinasi.

Profesor Fakulti Perubatan Universiti Malaya, Datuk Dr Awang Bulgiba Awang Mahmud berkata imuniti kelompok bukan hanya bermaksud liputan vaksinasi mencapai 80 peratus penduduk negara ini sahaja.

Sebaliknya kata beliau ia bermaksud imuniti kelompok dicapai apabila penularan jangkitan berkurangan dengan ketara dalam kalangan masyarakat disebabkan oleh vaksinasi.

Bagaimanapun katanya, bukti perlu dikemukakan berdasarkan kajian teliti dan data lengkap susulan kepelbagaian jenis varian Covid-19 yang wujud di Malaysia ketika ini.

Epidemiologi adalah kajian berhubung faktor yang mempengaruhi kesihatan dan ketidaksihatan suatu populasi dan berperanan sebagai asas dan campur tangan logik yang dibuat untuk kepentingan kesihatan awam dan perubatan pencegahan.

Memetik laporan BH, Awang Bulgiba berkata Malaysia mungkin boleh mengawal pandemik Covid-19 jika berjaya dalam program vaksinasi dan pada masa sama berhati-hati membuka kembali ekonomi serta sempadan negara.

“Bagi saya jika tidak ada keperluan mendesak, kita tidak patut terburu-buru mengadakan PRU kerana pandemik ini tidak akan betul-betul reda selagi negara lain belum dapat mengawal Covid-19 di tempat mereka,” katanya.

Sementara itu, Pakar Kesihatan Awam, Jabatan Kesihatan Komuniti, Fakulti Perubatan dan Sains Kesihatan, Universiti Putra Malaysia (UPM), Dr Aidalina Mahmud, turut berpendapat PRU15 hanya boleh diadakan jika negara mencapai imuniti kelompok.

Bagaimanapun, katanya, ia tidak sesuai diadakan dalam tempoh terdekat dengan mengambil kira aspek kawalan wabak, terutama dengan adanya pelbagai varian Covid-19 yang cepat merebak.

“Pengurusan krisis Covid-19 memerlukan asas politik dan pengurusan yang stabil. Ada kemungkinan jika PRU diadakan, dasar akan bertukar dan menteri yang kini bertanggungjawab dalam portfolio berkaitan pengurusan Covid-19 turut berubah.

“Ini merugikan kerana pasukan sedia ada sudah membuat yang terbaik. Jika pasukan baharu mengambil alih dan perlu belajar mengenai perincian pengurusan pandemik, ia akan membazir masa dan melambatkan usaha mengeluarkan negara daripada belenggu pandemik,” katanya.


Bali kehabisan bekalan oksigen untuk pesakit Covid-19

Pulau pelancongan Indonesia – Bali – kini dilaporkan kehabisan oksigen untuk kegunaan pesakit Covid-19 tatkala jangkitan di wilayah itu terus meningkat, kata pegawai kesihatan, ketika negara itu sedang berdepan kepayahan melawan penularan varian Delta.

Bali yang cukup terkenal dengan pantai dan kuil-kuil pelancongannya, bersama Pulau Jawa dan 15 wilayah lain diletakkan di bawah perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ yang akan berakhir esok.

Pada 3 Julai lalu, Presiden Indonesia, Joko Widodo mengumumkan PPKM Darurat sebagai langkah pencegahan penyebaran wabak Covid-19, yang berkuat kuasa sehingga 20 Julai lalu, tetapi disambung sehingga esok.

Setakat ini pemerintah Indonesia masih belum memberi kata putus sama ada untuk menyambung atau tidak PPKM tersebut.

“Ada masalah kekurangan bekalan oksigen di Bali. Pihak kami sedang mengalami kekurangan bekalan oksigen sejak 14 Julai lalu dan keadaan semakin kritikal hari ini kerana peningkatan kes baharu yang sangat tinggi,” kata Ketua Agensi Kesihatan Bali, Ketut Suarjaya.

Beliau berkata sebanyak 113.3 tan bekalan oksigen diperlukan di Bali sementara pihak hospital hanya memiliki 40.5 tan sahaja.

Menurut Data Rasmi Kerajaan, jumlah kes positif Covid-19 di Indonesia kini lebih 3 juta jangkitan Covid-19 dan 80,598 kes kematian.

Penyebaran wabak Covid-19 di negara keempat terpadat di dunia itu didorong oleh varian Delta dan masih tidak menunjukkan sebarang tanda-tanda bahawa kes akan menurun.

Our World in Data pula melaporkan bahawa republik itu telah mencatatkan kadar kematian sebanyak tiga kali ganda lebih tinggi daripada purata kes di dunia.

Perbahasan mengenai langkah sekatan yang dikenakan itu turut menarik perhatian pakar kesihatan yang mengatakan terlalu awal untuk menarik balik perintah PPKM-Darurat ketika kes sedang meningkat. – Agensi


Jalani rawatan, Ratu Elizabeth II batal lawatan ke Ireland Utara

Lawatan ke Ireland Utara minggu ini terpaksa dibatalkan Ratu Elizabeth II yang perlu menjalani ujian kesihatan di hospital.

Dalam satu kenyataan Istana Buckingham, Ratu Elizabeth II diminta berehat selepas hadir ke hospital dan kini berada dalam keadaan sihat.

“Beliau diminta berehat beberapa hari atas nasihat perubatan, selepas hadir ke hospital tengah hari Rabu untuk melakukan beberapa ujian awal, namun tengah hari semalam beliau sudah kembali ke Istana Windsor dan berada dalam keadaan sihat,” kata kenyataan itu.

Agensi berita Press Association dilaporkan berkata, kedatangannya ke hospital tidak diumumkan demi melindungi privasi ratu berusia 95 tahun itu sambil menyatakan ratu bermalam di hospital atas sebab praktikal.

Beliau dirawat oleh pakar hospital swasta King Edward VII yang terletak di tengah London, pusat perubatan sama mendiang suaminya, Putera Philip menghabiskan masa empat minggu bagi mendapatkan rawatan jantung.

Ratu yang berada di takhta sejak 1952 dikatakan kembali bertugas tengah hari semalam dengan menjalankan tugas ringan.

Pihak istana menjelaskan Ratu Elizabeth enggan menerima nasihat yang memintanya berehat untuk beberapa hari.

Bagaimanapun nasihat itu tidak berkaitan dengan Covid-19 dan kini sedang berehat di Istana Windsor, barat London.

Minggu lalu, Ratu Elizabeth menyampaikan ucapan pada pembukaan Welsh Assembly di Cardiff dan hujung minggunya menghadiri sidang video bersama dua duta.


CEO LHDN ditamatkan kontrak ketika kes Najib masih berjalan

Kerajaan mengumumkan keputusan memendekkan kontrak Ketua Pegawai Eksekutif Lembaga Hasil Dalam Negeri (LHDN), Datuk Seri Dr. Sabin Samitah dan tamat berkuatkuasa serta-merta esok.

Tindakan tersebut menimbulkan spekulasi ia memandangkan kes berhubung tuntutan cukai terhadap bekas Perdana Menteri (PM) Datuk Seri Najib Razak sedang berjalan, malah tindakan drastik secara tiba-tiba itu sangat mencurigakan orang ramai.

LHDN dalam satu kenyataan berkata, keputusan untuk memendekkan kontrak itu dipersetujui bersama agar Sabin dapat “menceburi bidang lain yang bersesuaian dengan minat beliau”.

Beliau akan digantikan oleh Timbalan CEO (Operasi Percukaian) LHDN Datuk Mohd Nizom Sairi .

Semasa Sabin menyandang jawatan tersebut, LHDN menjadi perhatian berhubung isu tuntutan cukai terhadap Najib dan ahli keluarganya.

Antaranya termasuklah penyerahan notis kebankrapan terhadap Najib atas dakwaan gagal membayar tunggakan cukai sebanyak RM1.69 bilion.

Najib yang mencabar tindakan itu juga bertindak melawan dan mengkritik badan tersebut.

Pada 9 September lalu, Najib turut membuat laporan polis terhadap LHDN dengan mendakwa saman tuntutan cukai yang dikenakan terhadapnya bermotifkan politik.

Sebahagian daripada tunggakan cukai itu berkaitan wang berbilion ringgit yang didakwa Najib merupakan “derma Arab”, namun menurut penyiasat diselewengkan daripada 1Malaysia Development Berhad (1MDB).


Guan Eng dan Kerajaan Negeri menipu syarikat mahu derma vaksin tak wujud, dedah Khairy

Kerajaan DAP Pulau Pinang yang sebelum ini mendakwa bakal menerima tawaran dua juta dos vaksin Covid-19 secara percuma bagi diagihkan kepada rakyatnya, bagaimanapun tidak dapat berbuat demikian kerana dipercayai ‘discam’ sekaligus membohongi rakyat.

Perkara itu didedahkan oleh Menteri Sains, Teknologi dan Inovasi Khairy Jamaluddin yang menjelaskan bahawa siasatan kementeriannya mendapati syarikat yang memberikan tawaran itu sebenarnya tidak wujud.

“Saya ulangi sekali lagi hari ini. Sumbangan atau tawaran ini palsu. Lihat surat tawaran ini, letterhead syarikat pun tiada.

“Saya bertanggungjawab terhadap pembelian vaksin di Malaysia, jadi saya tahu dari mana bekalan didapatkan,” katanya memetik laporan Malaysia Now.

Khairy juga berkata, tiada rekod pembelian daripada Yayasan Sekhar, sebuah organisasi berkait dengan ahli perniagaan Vinod Sekhar yang sebelum ini menuduh kerajaan menolak permohonan mereka untuk memberikan 200,000 suntikan secara percuma.

Petra Group milik Vinod sebelum ini mendakwa boleh “mendapatkan” 200,000 dos vaksin Sinovac dari China untuk diagihkan secara percuma.

“Pada mulanya kami hanya mempunyai 20,000 vaksin, tetapi kami berjaya mendapatkan 180,000 lagi vaksin dan kami mahu memberikan 200,000 botol sebagai sebahagian daripada khidmat negara,” kata jurucakap Petra Group, William Stevenson seperti dilaporkan laman sesawang milik syarikat itu, dalam sebuah laporan yang mengkritik kerajaan kerana “menolak” tawaran itu.

Pada sidang media hari ini, Khairy berkata Ketua Menteri Pulau Pinang Chow Kon Yeow melakukan tuduhan tidak bertanggungjawab terhadapnya berdasarkan tawaran yang sebenarnya palsu.

Bekas ketua menteri, Lim Guan Eng semalam mendesak Chow untuk menerima tawaran itu, dan menyelar kerajaan kerana menyekat sumbangan itu.

Sementara itu Khairy berkata Menteri Besar Selangor Amirudin Shari tidak seharusnya mengelirukan orang ramai berhubung kadar vaksinasi di negeri itu.

“Saya tidak mahu dilihat sebagai menyekat usaha Selangor. Tetapi saya perlu berterus-terang dan mengatakan dari segi bekalan, kerajaan pusat akan diutamakan.”


Covid-19: Jumlah kes baharu turun tiga hari berturut-turut

Jumlah jangkitan baharu Covid-19 turun lagi buat hari ketiga hari ini apabila merekodkan 17,236 kes, berbanding kali terakhir paling tinggi direkodkan pada 6 Ogos lalu sebanyak 20,889 jangkitan.

Semalam sebanyak 18,688 kes positif direkodkan, manakala 19,257 dilaporkan pada Sabtu.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata angka terbaharu itu menjadikan kumulatif sejak pandemik melanda negara awal tahun lalu kepada 1,279,776 kes.

Selangor kekal menjadi negeri yang menyumbang jumlah tertinggi jangkitan baharu dalam tempoh 24 jam sehingga 12 tengah hari tadi dengan merekodkan 5,740 kes walaupun jangkitan di negeri itu semakin menurun sejak beberapa hari lalu.

Jangkitan di Kuala Lumpur juga semakin turun apabila mencatatkan 1,567 kes hari ini, berbanding 1,883 kes semalam.

Mengikut data dikeluarkan Kementerian Kesihatan hari ini, sembilan negeri menunjukkan peningkatan, termasuk lonjakan semula jangkitan di Perlis yang merekodkan 22 kes berbanding enam jangkitan semalam.

Sabtu lalu Perlis merekodkan jumlah tertinggi jangkitan iaitu sebanyak 41 kes baharu.

Negeri-negeri lain yang merekodkan peningkatan kes ialah Sarawak sebanyak 589 jangkitan; Pulau Pinang (908 kes); Perak (935 kes); Negeri Sembilan (1,215 kes); Kelantan (914 kes); Labuan (lapan kes); dan Putrajaya (66 kes).


Hutang 1MDB RM32 bilion: Najib bapa apa pula?

Kerajaan dan rakyat sekarang terpaksa menanggung beban hutang syarikat kontroversi 1Malaysia Development Berhad (1MDB) yang bernilai puluhan bilion selepas teruk dikerjakan semasa pentadbiran era Datuk Seri Najib Razak terdahulu.

Hutang RM32 bilion tersebut adalah fakta dan bukan auta yang direka-reka, bayangkan wang sebanyak itu banyak mana rakyat miskin yang terjejas semasa era pandemik Covid-19 ini dapat dibantu.

Mungkin bekas Perdana Menteri (PM) Keenam yang sudah kaya kini selepas mendapat semula wang RM114 juta boleh jawab bagaimana hutang bertimbun itu wujud, tapi beliau lebih sibuk berkempen di Melaka bercakap retorik dan mereka-reka cerita demi kelangsungan politiknya.

Menurut laporan Tinjauan Fiskal dan Anggaran Hasil Kerajaan Persekutuan 2022, hutang terkumpul 1MDB adalah berjumlah RM32 bilion setakat akhir Jun 2021.

Sejumlah RM12.8 bilion komitmen kewangan dan pembayaran hutang 1MDB telah dilunaskan oleh kerajaan atau Menteri Kewangan (Diperbadankan) (MKD) menerusi pinjaman dan pendahuluan setakat September lepas yang mencecah hampir RM10 bilion selain penggunaan Akaun Amanah.

Menurut laporan yang dikeluarkan oleh Kementerian Kewangan, baki terkumpul Akaun Amanah selepas mengambil kira pendapatan simpanan (hibah) adalah berjumlah RM15.3 bilion dan mampu membiayai obligasi 1MDB sehingga 2022.

Obligasi keseluruhan 1MDB berjumlah RM39.3 bilion merangkumi prinsipal sebanyak RM32.2 bilion dan faedah atau bayaran keuntungan atas pembiayaan (RM7.1 bilion).

Laporan tersebut juga boleh diperoleh kerana sudah menjadi fakta umum.

Terdahulu, Najib di Dewan Rakyat menyalahkan PM sebelum ini dengan gelaran ‘Bapa Lockdown’ tetapi tidak sedar diri sendiri terpalit dengan kes mahkamah dan berdepan puluhan pendakwaan.

Jika tiada ‘lockdown’, bayangkan berapa banyak nyawa insan tersayang akan melayang dek kerana penularan Covid-19 yang ketika itu masih belum ditemui penawarnya. Perlu diingat bahawa bukan Malaysia sahaja melaksanakan ‘lockdown’ tetapi hampir seluruh dunia. Bagi Najib, ramailah ‘bapa lockdown’ di dunia ini.

Kerugian dialami negara terlalu banyak apabila sektor ekonomi ditutup sepenuhnya, hampir berbilion sehari kerugian sehingga boleh menyebabkan runtuhnya ekonomi negara.

Mungkin Najib terlupa hutang 1MDB yang bertimbun perlu dibayar itu juga antara yang membebankan kewangan kerajaan, ditambah pula dengan pandemik yang menjejaskan pendapatan negara dan rakyat.

Jika mahu beri gelaran kepada Najib, terlalu banyak gelaran boleh diberikan, antaranya ‘Bapa 1MDB’, ‘Bapa Kluster Mahkamah’, ‘Bapa Hutang’ dan pelbagai macam gelaran lagi. Tetapi dalam politik yang matang dan profesional, tidak perlulah melayan rentak permainan bodoh politik Najib.

Jika pengikut setianya yang tidak pernah bertanding pilihan raya, Isham Jalil pun sama bodoh dengan beliau, apatah lagi bosnya ini.

Najib begitu marah apabila Tun Dr Mahathir Mohamad melabelnya sebagai penjenayah VIP, walhal itu adalah realitinya yang sedang berlaku di bawah pemerintahan kerajaan PM Datuk Seri Ismail Sabri Yaakob.

Berapa kali Najib bertemu dengan Ismail Sabri, bermula semasa dilantik menjadi Timbalan Perdana Menteri sehingga naik menjadi PM, sudah banyak kali lawatan kerjanya di Pejabat PM diadakan.

Pada mulanya dikatakan mahu dilantik menjadi Penasihat Ekonomi kepada PM, tetapi tidak tahan dengan kritikan umum akhirnya tidak jadi dilantik. Kemudiaan, tiba-tiba pelbagai keistimewaan pula diberikan kepada beberapa individu yang dikaitkan dengan kluster mahkamah.

Apabila disindir ‘mak bidan’ kerana mahu ke Singapura menemani anaknya yang akan bersalin, Najib begitu melenting marah terhadap Ahli Parlimen Sepang, Hanipa Maidin kerana melabelnya dengan gelaran sebegitu.

Persoalan yang dibangkitkan oleh Hanipa tersebut sebenarnya masuk akal juga, masa bila pula penjaga dibenarkan untuk masuk ke dalam bilik bersalin kerana selalunya suami yang akan menemani isteri yang akan bersalin.

Logiknya, apakah sebenarnya tujuan pasport Najib dikembalikan semata-mata mahu melawat anaknya yang akan bersalin.

Selain itu, Najib kini juga hampir setiap hari berada di Melaka kononnya sedang bercuti, walhal diketahui umum dengan wang RM114 juta yang sudah dikembalikan sepatutnya Melaka bukanlah lokasi yang akan menjadi pilihan pasangan merpati sejoli bersama isterinya itu.

Namun, apakan daya, mahkamah hanya membenarkan pasportnya dikembalikan untuk tujuan ke Singapura, bayangkan jika kebenaran lebih jauh, mungkin lebih panjang kaki pasangan tersebut berjalan.

Dr Mahathir sudah mempertikaikan keistimewaan yang diberikan kepada Najib yang sudah disabitkan hukuman tetapi masih bebas berjalan ke sana sini tanpa rasa malu, seakan mendapat imuniti politik daripada kerajaan Ismail Sabri.

Untuk rekod, kem Dr Mahathir tidak menandatangani Memorandum Persefahaman (MOU) dengan kerajaan Ismail Sabri, sebaliknya hanya Pakatan Harapan (PH) diketuai Datuk Seri Anwar Ibrahim sahaja yang bersetuju untuk tunduk dengan kerajaan UMNO sekarang ini.

Lebih menarik lagi, Anwar yang dahulunya terhina juga diberikan layanan istimewa apabila dinaik taraf setara dengan Menteri walaupun hanya berjawatan Ketua Pembangkang.

Keistimewaan Anwar itu sama dengan kelayakan yang diperoleh seorang Menteri dalam kerajaan, ia termasuk elaun dan faedah lain-lain yang diperolehnya.

Anwar juga tidak lagi menyerang Najib berhubung 1MDB, sebaliknya sibuk ke hulu ke hilir bercakap soal remeh di dalam Dewan Rakyat. Adakah Anwar sebenarnya cuba melindungi seorang rakan karibnya, Najib yang diketahui umum menyokongnya sebagai calon PM sebelum ini.

Mungkin Anwar juga sedang menjadi cikgu kepada Najib yang sedang berkempen di Melaka ketika ini, merancang strategi bersama kerana tidak pula Najib mengkritik pembangkang ataupun Najib setakat ini di Melaka, mungkin sudah mencapai persefahaman antara satu sama lain.


202 kes semalam, dua kematian

Jumlah jangkitan baharu harian Covid-19 di seluruh negara dalam tempoh 24 jam semalam (Isnin, 30 Januari 2023) turun lagi kepada 202 kes berbanding 269 pada Ahad, dengan empat daripadanya adalah kes import, lapor Kementerian Kesihatan (KKM).

Pada masa sama, KKM juga memaklumkan bahawa 23 kes semalam turut melibatkan kanak-kanak, dengan lapan daripada kes itu membabitkan kanak-kanak berusia 0 hingga empat tahun, dan 15 lagi berusia lima hingga 11 tahun.

Daripada jumlah jangkitan baharu semalam, 141 kes melibatkan individu yang telah menerima suntikan vaksin dos penggalak, diikuti 32 (individu yang lengkap divaksinasi); dua kes melibatkan individu belum lengkap divaksinasi; dan 27 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,036,342 dengan 4,989,861 pesakit telah sembuh, termasuk 141 yang pulih semalam.

Data laman sesawang KKMNOW yang dikemas kini tengah malam tadi menunjukkan sehingga semalam sebanyak 9,539 kes masih aktif, meningkat sedikit berbanding 9,480 pada Ahad, dan 9,135 pesakit Covid-19 dilaporkan masih menjalani kuarantin di rumah (9,088 pada Ahad).

Sementara itu, seramai 381 pesakit mendapatkan rawatan di hospital (371 pada Ahad), dan 23 dimasukkan ke unit rawatan rapi (21 pada Ahad) dengan 12 daripadanya memerlukan alat bantuan pernafasan (14 pada Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, KKM memaklumkan dua pesakit meninggal dunia akibat komplikasi Covid-19, iaitu masing-masing satu kes di Selangor dan Perak.

Ini menjadikan kumulatif kematian 17 Mac 2020 adalah sebanyak 36,942 kes, termasuk 7,870 kematian di luar fasiliti kesihatan atau ‘brought in death’ (BID).


Jabatan tak carum Perkeso kakitangan kontrak lebih RM32 juta

Kongres Kesatuan Pekerja-Pekerja di Dalam Perkhidmatan Awam (Cuepacs) mendedahkan sebuah jabatan kerajaan tidak mencarum dalam Pertubuhan Keselamatan Sosial (Perkeso) bagi kakitangan kontraknya sejak 2013.

Presiden Cuepacs Datuk Adnan Mat berkata tunggakan caruman sejak 2013 hingga 2020 jabatan terbabit kini mencecah lebih 32.15 juta.

Menurutnya tunggakan dalam tempoh berkenaan perlu disegerakan bagi mengelakkan kakitangan terlibat berisiko tidak menerima perlindungan keselamatan sosial khas di bawah Skim Keilatan kerana tidak memenuhi syarat caruman yang dikehendaki di bawah Akta Keselamatan Sosial Pekerja 1969.

Beliau berkata sebagai majikan adalah menjadi kewajipan untuk memastikan setiap kakitangan kontrak dan sementara membuat caruman kepada Perkeso bagi membolehkan mereka menikmati perlindungan yang sewajarnya.

“Cuepacs menggesa semua jabatan serta agensi Kerajaan Persekutuan dan negeri termasuk badan berkanun dan pihak berkuasa tempatan yang mempunyai kakitangan bertaraf kontrak dan sementara untuk mendaftar serta membayar caruman kepada Perkeso mulai tarikh kuat kuasa iaitu 1 Jun 2013 sekiranya belum berbuat demikian.

“Untuk makluman, kerajaan melalui Perkeso di bawah Akta Keselamatan Sosial Pekerja 1969 telah meluaskan liputan perlindungan terhadap pekerja bertaraf kontrak dan sementara yang telah dikuatkuasakan terhadap semua Jabatan serta Agensi Kerajaan mulai 1 Jun 2013 melalui Pemberitahuan Keselamatan Sosial Pekerja P.U (B) 239 dan 240,” katanya dalam kenyataan, semalam.

Adnan menjelaskan, peluasan keselamatan sosial di bawah Skim Bencana Pekerjaan (SBK) dan Skim Keliatan (SK) bertujuan memberi perlindungan yang lebih baik kepada pekerja di sektor awam dan setara dengan pekerja sektor swasta di samping mengekalkan keharmonian dan kerjasama di antara kerajaan, majikan dan pekerja.

Menurutnya kegagalan mematuhi arahan itu adalah suatu kesalahan yang boleh diambil tindakan di bawah Seksyen 94, Akta 4 serta Peraturan-peraturan (AM) Keselamatan Sosial Pekerja 1971 yang boleh membawa hukuman penjara selama dua tahun atau denda tidak melebihi RM10,000 atau kedua-dua sekali.

“Adalah amat dikesali sekiranya hak sebagai pekerja walaupun berstatus kontrak atau sementara untuk mendapatkan perlindungan tersebut terhalang disebabkan kegagalan majikan masing-masing melakukan caruman kepada Perkeso.

“Justeru, kami berharap kerajaan tegas dalam hal-hal yang melibatkan keselamatan dan kebajikab pekerja walaupu berstatus kontrak atau sementara,” ujarnya.


Kes sembuh melonjak, kluster baharu turun

Jumlah pesakit Covid-19 yang dilaporkan sembuh dalam tempoh 24 jam sehingga 12 tengah hari tadi melonjak melepasi angka 20,000, lebih tinggi berbanding kes baharu yang dilaporkan dalam tempoh sama hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 20,971 pesakit disahkan sembuh berbanding 18,074 pesakit pulih dicatatkan semalam.

Menurutnya angka terbaharu itu menjadikan kumulatif sembuh sehingga kini mencecah hampir 1.99 juta pesakit berbanding kumulatif kes positif hampir 2.2 juta kes.

Beliau berkata daripada 13,104 kes baharu yang direkodkan dalam tempoh itu hari ini, 1,209 membabitkan rakyat asing.

Sebanyak 201 atau 1.5 peratus daripada jumlah kes baharu hari ini membabitkan pesakit kategori 3, 4 dan 5, manakala selebihnya pesakit kategori 1 dan 2, katanya dalam kenyataan hari ini.

Menurutnya 1,058 pesakit sedang dirawat di unit rawatan rapi (ICU) dengan 850 disahkan dijangkiti Cpvid-19, manakala 208 kes lagi disyaki Covid-19 dan siasatan masih dijalankan.

“Kes memerlukan bantuan pernafasan adalah sebanyak 580 pesakit dengan 365 disahkan Covid-19, manakala selebihnya disyaki, berkemungkinan dan masih dalam siasatan,” katanya.

Sementara itu, Dr Noor Hisham turut memaklumkan sebanyak 12 kluster baharu dikesan hari ini menjadikan keseluruhannya 5,413 kluster dengan 4,228 telah ditamatkan, manakala 1,185 lagi masih aktif.

Enam daripada kluster itu membabitkan tempat kerja dan enam lagi kluster komuniti.

Bagi kluster tempat kerja, tiga dilaporkan di Selangor, dua di Johor dan satu di Kuala Lumpur. Semuanya membabitkan 216 jangkitan dengan kluster Tapak Bina Jalan Semenyih di Hulu Selangor dan Gombak merekodkan 110 individu.

Sementara Kelantan pula merekodkan dua kluster komuniti di Pasir Mas melibatkan 11 individu; dan masing-masing satu kluster di Pahang, Sarawak, Johor dan Perak. Kluster komuniti Sungai Poh di Limbang mencatat kes tertinggi dengan 44 jangkitan.


Budak tiga tahun disembunyikan dalam peti sejuk beku selamat

Seorang kanak-kanak lelaki berusia tiga tahun, yang dimasukkan ke dalam peti sejuk beku selepas seorang lelaki cuba mencekiknya dengan tali kasut, diselamatkan tepat pada masanya oleh keluarga dan jiran.

Kanak-kanak lelaki itu dipercayai berada di dalam peti sejuk selama lebih sejam dan hampir tidak bernyawa ketika ditemui selepas pencarian besar-besaran dilakukan.

Menurut Vn Express, kejadian itu berlaku di Wilayah Ha Nam pada petang Sabtu dan polis sudah menahan seorang suspek.

Kanak-kanak itu mengalami kegagalan pernafasan, hipotermia dan juga kecederaan di kepala, muka dan leher. Digelar Min, dia kini dirawat di Hospital Kanak-Kanak Nasional di Hanoi.

Doktor berkata kecederaan fizikal kanak-kanak itu, pendarahan dan keradangan di kepala, muka, leher dan lidah, menyukarkan dia untuk makan tetapi keadaannya kini stabil.

Pengerusi Jawatankuasa Rakyat Komune Nhan Chinh, Ngo Minh Toan berkata, kejadian berlaku di Kampung Thuong Vi dan suspek merupakan jiran yang menyewa sebuah rumah untuk menjual teh ais.

Datuk budak lelaki itu Nguyen Van Thuoc memberitahu Vn Express bahawa dia pulang awal daripada mesyuarat, hanya untuk mendapati cucunya hilang.

“Kamu sepatutnya baik dan bermain dengan ibu kamu. Saya akan kembali tidak lama lagi,” Thuoc yang berusia 65 tahun memberitahu Min sebelum pergi ke mesyuarat pada kira-kira jam 2 petang.

Sekitar jam 5 petang ketika Thuoc kembali, tetapi tidak menemui Min. Dia kemudian pergi ke rumah anaknya dan enam jiran yang lain, tetapi cucunya masih tiada.

Merasakan ada sesuatu yang tidak kena, Thuoc mengajak ahli keluarga dan jirannya untuk mencari Min malah takut budak itu telah diculik.

Pada masa sama, anak lelaki Thuoc memeriksa rakaman kamera litar tertutup (CCTV) dan menunjukkan pada jam 3.20 petang, Min telah memasuki kedai teh ais itu, tetapi tidak keluar.

Tetapi pada jam 4.15 petang, pemilik kedai berusia 25 tahun itu menutup kedai dan beredar dengan motosikalnya.

Keluarga itu kemudian bergegas ke kedai terbabit tetapi mendapati ia berkunci dan menghubungi lelaki itu. Dia menafikan Min berada di kedai dan tidak menjawab panggilan lanjut.

Laporan Vn Express berkata Thuoc kemudian mengambil gergaji dan tukul dan meminta beberapa jiran membantu memotong kunci dan memecahkan pintu kaca.

Mereka mencari tempat itu tetapi pada mulanya tidak menemui kanak-kanak itu.

Dia menyuruh lima yang lain meneruskan pencarian di dalam rumah manakala dia keluar untuk melihat sekeliling. Ramai dari kawasan kejiranan telah berkumpul dan turut membantu mencari Min.

Seorang lagi jiran, Dang Trung Thin, kemudian menjerit bahawa budak itu telah ditemui.

Menceritakan bagaimana dia menemui budak itu, Thin yang berusia 27 tahun berkata dia memeriksa peti ais tetapi tidak nampak Min.

Semasa dia melangkah ke belakang, dia mempunyai firasat yang menyuruhnya memeriksa semula peti sejuk beku.

Dia kemudian melihat kotak karton di dalamnya dengan beg ais di atasnya. Semasa dia cuba membawanya, kotak itu koyak dan dua kaki kecil terkeluar. Masa tu jam 5.50 petang.

Dia mendapati Min terbaring tidak bergerak dan kecut. Terdapat juga tali kasut putih yang dililit di lehernya.

“Saya membawanya keluar dan merasakan jantungnya masih berdegup. Tetapi dia kesejukan,” kata Thin.

“Jika saya lambat sedikit atau tidak membuka semula peti sejuk, siapa tahu apa yang akan berlaku. Tetapi buat masa ini, semuanya baik-baik saja,” kata Thin.

Min dikejarkan ke klinik berdekatan, kemudian ke hospital tempatan dan akhirnya ke Hanoi.

Polis Ha Nam telah menahan jiran itu – dilaporkan seorang askar yang telah diberhentikan kerja – dan dia dikatakan telah mengaku melakukan jenayahnya. – Agensi


Najib minta dilantik penasihat ekonomi semasa bertemu PM?

Pertemuan Datuk Seri Najib Razak yang sedang berdepan pelbagai pertuduhan di mahkamah dengan Perdana Menteri Datuk Seri Ismail Sabri Yaakob menimbulkan spekulasi beliau bakal dilantik sebagai penasihat ekonomi kepada kerajaan, lantikan sama seperti kepada Tan Sri Muhyiddin Yassin.

Sumber memberitahu Agenda Daily, spekulasi lantikan jawatan penasihat ekonomi itu semakin kuat selepas Najib memberi isyarat kesediaannya untuk membantu kerajaan dalam berdepan cabaran krisis kesihatan yang sedang melanda negara ketika ini.

Lebih menguatkan spekulasi itu, seorang veteran UMNO juga mendesak supaya Ismail Sabri memberi peranan sama kepada Najib seperti diberikan kepada Muhyiddin yang dilantik sebagai Pengerusi Majlis Pemulihan Negara (MPN) baru-baru ini.

“Bakal diumumkan dalam masa terdekat Najib dilantik penasihat ekonomi bertaraf menteri tidak lama lagi,” kata sumber tersebut.

Sementara itu, Ismail Sabri dalam kenyataan di Facebook sejurus pertemuan di Pejabat PM semalam berkata Najib akan memberi komitmen dalam mencurahkan khidmatnya dalam merencana strategi memulihkan negara daripada ancaman Covid-19.

“Datuk Seri Najib komited dalam menyumbangkan tenaga, masa dan idea untuk bersama-sama sebagai satu pasukan demi Keluarga Malaysia tercinta,” katanya.

Najib pula ketika mengulas mengenai pertemuan beliau dengan Perdana Menteri berkata, ia bagi membincangkan keadaan semasa ekonomi Malaysia dan langkah-langkah seterusnya yang wajar diambil.

“Make no mistake. Terus terang saya kata. Malaysia masih berada dalam krisis. Malah akan berdepan dengan cabaran yang lebih besar dari segi ekonomi, pendapatan dan kebajikan rakyat.

“Dari sudut makro dan secara menyeluruh, kita sudah jauh ketinggalan di belakang berbanding dengan negara jiran. Malaysia tidak lagi mempunyai daya tarikan terhadap pelabur asing serta selepas 2018. Dari sudut mikro dan melibatkan rakyat pula, ramai tidak ada keyakinan terhadap ekonomi kita Malah timbul kerisauan terhadap keperluan, pendapatan dan kestabilan pekerjaan masing-masing,” katanya.

Namun, lantikan Najib tersebut bakal menimbulkan polemik memandangkan bekas PM itu antara individu yang berada dalam kluster mahkamah.

Berbeza dengan lantikan Muhyiddin yang meletak jawatan kerana hilang majoriti, Najib selepas UMNO dan Barisan Nasional (BN) kalah dalam Pilihan Raya Umum Ke-14 lalu berdepan dengan pelbagai pertuduhan di mahkamah.

Pada 28 Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Hakim Mahkamah Tinggi, Mohd Nazlan Mohd Ghazali, memerintahkan Najib dijatuhi hukuman penjara 10 tahun masing-masing bagi tiga tuduhan pecah amanah.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Najib itu bagi satu tuduhan menyalahgunakan kedudukan.

Kes tersebut kini dalam peringkat rayuan selepas Najib merayu terhadap keputusan tersebut.

Pada 2018 lalu, Najib dihadapkan ke mahkamah berkaitan 21 pertuduhan melibatkan diri dalam pengubahan wang haram membabitkan lebih RM4.3 bilion.

Untuk rekod, pada 4 September lalu, kerajaan mengumumkan pelantikan Muhyiddin sebagai Pengerusi MPN sebagai mengharai peranannya sebelum ini.

Mengumumkan perkara itu, Ketua Setiausaha Negara Tan Sri Mohd Zuki Ali berkata ia dibuat atas dasar keyakinan terhadap kemampuan mantan PM itu untuk menerajui strategi pemulihan akibat kesan wabak Covid-19.

Muhyiddin pula berkata MPN akan membantu kerajaan melalui fasa pemulihan seperti yang telah digariskan.


Tiada rancangan ceburi politik, tanding PRU15, kata Tengku Zafrul

Menteri Kewangan Tengku Datuk Seri Zafrul Tengku Abdul Aziz menegaskan beliau tidak bersedia untuk bertanding mana-mana kerusi pada Pilihan Raya Umum Ke-15 (PRU15) mewakili mana-mana parti, selepas pandemik Covid-19 berakhir.

“Saya tidak akan bertanding dalam pilihan raya umum untuk mana-mana parti,” katanya.

Tengku Zafrul menganggap kesediaannya menduduki kerusi Kabinet pimpinan Perdana Menteri Tan Sri Muhyiddin Yassin adalah ‘perkhidmatan nasional’ untuk membantu rakyat.

“Saya berada di dalam (bank) CIMB… menggerakkan seluruh operasi kumpulan (perbankan),” katanya.

Katanya beliau hanya berhasrat untuk membantu sesama rakyat Malaysia yang memerlukan ketika negara sedang berdepan pandemik Covid-19.

“Saya tidak mempunyai rancangan untuk memasuki politik pada masa ini, dan fokus saya adalah untuk membantu Malaysia dalam mengatasi krisis yang tidak pernah terjadi sebelumnya,” katanya.

Sebelum ini blok pembangkang mempersoalkan kehadiran beliau di Masjid Ar Rahman, Jalan Pantai Baru di dalam kawasan Parlimen Lembah Pantai di ibu negara, untuk menyampaikan sumbangan 500 bakul makanan bernilai RM50,000 kepada 10 masjid dan surau di kawasan itu.

Gambar beliau menyampaikan bantuan itu tular dan blok pembangkang terus menjadikan kehadiran beliau di masjid itu sebagai isu politik dengan membangkitkan persoalan kemungkinan Tengku Zafrul akan bertanding di Parlimen Lembah Pantai pada PRU15 nanti mewakili Bersatu.

Isu dimainkan DAP itu tidak semena-mena berjangkit pula kepada UMNO yang mengatakan parti itu bersedia meletakkan calon untuk bertanding di Parlimen Lembah Pantai.

Namun, beberapa hari selepas itu, Tengku Zafrul berada pula di Masjid Al Hasanah, Seksyen 9 Bandar Baru Bangi untuk majlis sama – memberi bantuan kepada masyarakat yang memerlukan tanpa mengira kaum dan agama. Tetapi tidak ada pula pihak yang menjadikannya sebagai modal politik mereka.

Mengulas lanjut Tengku Zafrul berkata beliau ikhlas, biarpun ada yang mengkritik kerana dikatakan gagal memberikan bantuan ekonomi yang mencukupi ketika krisis.

“Saya rasa tidak ada (siapa) yang benar-benar tahu apa yang harus dibuat (menangani pandemik). Tidak ada buku teks yang saya boleh rujuk.

“Oleh itu, adalah penting kita melakukan yang terbaik … (dan) kita semua bersatu untuk memenangi perang melawan Covid-19,” katanya yang telah menemui beberapa pemimpin blok pembangkang termasuk DAP dan PKR untuk mendapat pandang berhubung usaha memerangi Covid-19.


Muhamad Akmal menang Ketua Pemuda UMNO

Ahli Dewan Undangan Negeri (ADUN) Merlimau, Dr Muhamad Akmal Saleh memenangi jawatan Ketua Pemuda UMNO untuk sesi 2023-2026 berdasarkan kiraan tidak rasmi.

Keputusan tidak rasmi itu menunjukkan setakat ini undi yang diperolehnya daripada 103 bahagian; melepasi 96 undi untuk majoriti mudah daripada keseluruhan 191 bahagian.

Keputusan itu menyaksikan Dr Muhamad Akmal mengetepikan saingan Ketua Pemuda UMNO Bahagian Paya Besar, Datuk Mohd Shahar Abdullah dengan 16 undi, manakala Ahli Majlis Tertinggi UMNO, Datuk Armand Azha Abu Hanifah pula mendapat enam undi.

Seorang lagi calon iaitu Meor Hassan Mat Ali, gagal mendapat sebarang undi.

Antara bahagian yang memberikan undi kepada Dr Muhamad Akmal ialah Gerik, Sembrong, Bagan Serai, Kampar, Alor Setar,Lumut dan Parit Sulong.

Bahagian lain yang memberikan undi kepada beliau ialah Shah Alam, Indera Mahkota, Masjid Tanah, Iskandar Puteri, Keningau, Ipoh Timur dan Petaling Jaya.

Sementara itu, Dr Muhamad Akmal dalam reaksinya mengucapkan syukur di atas kemenangan berkenaan dan memohon ahli UMNO membantunya menggalas amanah dan tanggungjawab tersebut.

“Alhamdulilah Alhamdulilah Alhamdulilah. Saya mohon sahabat-sahabat semua bantu saya untuk menggalas amanah dan tanggungjawab yang besar ini. Demi sebuah pengharapan, Pemuda cara kita,” katanya di Facebook.

Dr Muhamad Akmal menggantikan Datuk Dr Asyraf Wajdi Dusuki yang tidak mempertahankan jawatannya. Asyraf kalah dalam tiga pilihan raya termasuk yang terbaharu apabila ditolek di Parlimen Gerik.


Asyraf tarik Najib tuntut i-Citra one-off, tak peduli masa depan rakyat

Seorang pakar ekonomi berpendapat memang wajar kerajaan tidak membenarkan pengeluaran i-Citra one-off  RM10,000 demi masa depan pencarum, bukan kerana tidak mampu berbuat demikian.

Ketua Ekonomi Bank Islam, Mohd Afzanizam Abdul Rashid berkata beberapa pendedahan yang dibuat oleh Kumpulan Wang Simpanan Pekerja (KWSP) menunjukkan dengan jelas kebanyakan rakyat tidak mempunyai wang persaraan yang mencukupi selepas bersara.

“Isunya bukan kerajaan tidak mampu tetapi lebih kepada berhati-hati kerana apa yang dikongsi oleh pihak KWSP adalah kebanyakan rakyat tidak mempunyai wang yang cukup di dalam akaun KWSP mereka,” katanya semalam.

Namun, berbeza dengan Ketua Pemuda UMNO, Datuk Asyraf Wajdi Dusuki dilihat masih mempertahankan tuntutan supaya kerajaan membenarkan pengeluaran one-off itu, walaupun langkah itu akan menyebabkan pencarum KWSP berdepan masalah ketika bersara nanti.

Walaupun, KWSP memberikan statistik berkaitan pengeluaran i-Sinar, i-Lestari dan i-Citra menyebabkan simpanan pencarum, khususnya Bumiputera merosot teruk, Asyraf Wajdi dan Pemuda UMNO tidak mempedulikannya.

Sebaliknya kali ini, Asyraf Wajdi yang tidak boleh berucap di Dewan Rakyat kerana bukan Ahli Parlimen (MP) meminta bantuan MP Pekan, Datuk Seri Najib Razak untuk membangkitkan tuntutan itu ketika membahaskan Bajet 2022 kelmarin.

“Sempat berhubung dengan Datuk Seri Najib Razak kelmarin agar beliau dapat bawakan suara majoriti rakyat yang masih mengharapkan pengeluaran i-Citra KWSP dalam Ucapan Perbahasan Bajet 2022 petang ini,” kata Asyraf Wajdi.

Seperti dijanjikan, Najib turut memperjuangkan perkara itu di Dewan Rakyat kelmarin, kononnya ia adalah ‘tuntutan rakyat’ .

Sebelum ini, KWSP mendedahkan seramai 6.1 juta pencarum kini mempunyai simpanan kurang daripada RM10,000 dalam akaun mereka, dengan 3.6 juta daripadanya mempunyai kurang RM1,000.

Baki simpanan yang dimiliki pencarum terbabit berkurangan susulan pengeluaran dibuat ketika negara menghadapi pandemik Covid-19 sejak awal tahun lalu, menerusi i-Lestari, i-Sinar, dan i-Citra.

Jumlah pengeluaran bagi ketiga-tiga kemudahan itu membabitkan RM101 bilion yang diserahkan kepada 7.4 juta ahli atau lebih separuh daripada jumlah keseluruhan ahli, kata Jabatan Hal Ehwal Korporat KWSP dalam kenyataan media.

Dalam kenyataan itu KWSP juga berharap pertimbangan teliti diberikan sebelum sebarang pengeluaran luar biasa tambahan diluluskan pada masa hadapan bagi melindungi masa depan ahli dan membina semula dana persaraan mereka. Berita berkaitan

Ini adalah antara sebab mengapa kerajaan menerusi Bajet 2022 yang dibentangkan tidak menyentuh mengenai pengeluaran i-Citra RM10,000 secara one-off.

Namun, menyedari kemarahan orang ramai terhadapnya dan Pemuda UMNO di atas ‘pembohongan’ yang dibuat mengenai pengeluaran one-off RM10,000 itu, Asyraf mengubah sedikit syarat tuntutan itu.

Sebelum ini beliau dan Pemuda UMNO membuat tuntutan pengeluaran itu secara umum. Namun kelmarin beliau berkata lain pula.

“Cuma kali ini bagi Pemuda UMNO, penuhilah permintaan lebih 56% rakyat yang masih punya simpanan melebihi RM10k terutamanya di kalangan M40 ke atas untuk mereka memulakan kehidupan baharu pasca pandemik dengan pelbagai komitmen tertunggak yang perlu dilangsaikan,” katanya.

Beliau juga berkata pengeluaran one-off itu boleh dijadikan sebagai ‘pengeluaran KWSP kali terakhir’ kerana sektor ekonomi telah dibuka semula dan pandemik Covid-19 juga semakin beransur pulih untuk memasuki fasa endemik.

“Kerajaan melalui KWSP boleh mencadangkan pula pendekatan terbaik untuk menampung kembali pengeluaran besar simpanan hari tua rakyat dengan pelbagai inisiatif pelaburan dan penambahan komitmen caruman tatkala ekonomi kembali pulih kelak.

“InsyaAllah Pemuda UMNO tidak pernah berhenti daripada menjadi penyambung lidah rakyat dan akan terus memperjuangkan isu-isu rakyat terutamanya yang susah, resah dan terdesak untuk memenuhi keperluan dan meneruskan kelangsungan hidup,” katanya dalam Facebook kelmarin.

Jumaat lalu, Menteri Kewangan Tengku Datuk Seri Zafrul Tengku Abdul Aziz langsung tidak menyebut mengenai i-Citra one-off dalam ucapan Bajet 2022.

Asyraf Wajdi juga seolah-olah menempelak kerajaan pimpinan Naib Presiden UMNO, Datuk Seri Ismail Sabri Yaakob kerana tidak meluluskan tuntutan pengeluaran one-off itu.

Sedangkan Kerajaan Perikatan Nasional (PN) sebelum ini telah menawarkan i-Sinar dan i-Lestari.

“Dulu waktu Pemuda UMNO bersama Datuk Seri Najib Razak bersuara dan memperjuangkan agenda yang sama, alasan serupa juga diberikan Menteri Kewangan waktu itu Tengku Zafrul dengan memberikan statistik hampir sama bahawa 46% tidak punya simpanan melebihi RM10k dan menjejaskan simpanan hari tua rakyat.

“Namun selepas desakan berterusan akhirnya kerajaan akur jua dengan menawarkan i-Sinar dan i-Lestari.

“Kali ini masih Menteri Kewangan sama iaitu Tengku Zafrul walaupun nakhoda kerajaan sudah bertukar,” katanya.

Berita berkaitan


Tarikh penting PRK DUN Pelangai akan diumum SPR hari ini

Mesyuarat khas Suruhanjaya Pilihan Raya (SPR) bagi menentukan tarikh-tarikh penting pelaksanaan Pilihan Raya Kecil (PRK) Dewan Undangan Negeri (DUN) Pelangai, Pahang akan menjadi tumpuan hari ini.

Mesyuarat khas PRK yang akan dipengerusikan oleh Pengerusi SPR Tan Sri Abdul Ghani Salleh itu adalah berikutan kekosongan luar jangka kerusi DUN berkenaan susulan kematian penyandangnya Datuk Seri Johari Harun pada 17 Ogos lepas, menurut laporan Bernama.

SPR turut akan mengadakan sidang media sejurus selepas mesyuarat khas itu yang akan menentukan tarikh writ pilihan raya, hari penamaan calon, hari pengundian, daftar pemilih akan digunakan dan lain-lain persiapan bagi melaksanakan pilihan raya, di Menara SPR, Putrajaya.

Isnin lepas, SPR memaklumkan telah menerima pemakluman rasmi daripada Yang Dipertua Dewan Undangan Negeri Pahang Datuk Seri Mohd Sharkar Shamsudin berhubung kekosongan luar jangka kerusi DUN Pelangai.

Allahyarham Johari, 53, merupakan antara 10 mangsa nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina, Shah Alam, Khamis lepas.

Pesawat malang itu sedang dalam perjalanan dari Langkawi ke Subang dan telah mendapat pelepasan untuk mendarat pada 2.50 petang.

Johari, tokoh korporat bertanding mewakili Barisan Nasional (BN) pada Pilihan Raya Umum ke-15 (PRU15), menang kerusi DUN Pelangai dengan majoriti 4,048 undi, menewaskan calon Perikatan Nasional (PN) Kasim Samat yang mendapat 3,260 undi, Ahmed Wafiuddin Shamsuri daripada Pakatan Harapan (PH) (2,031 undi) dan Isa Ahmad daripada Pejuang (65 undi).


Kenaikkan harga ayam, MOF cari jalan stabilkan harga di pasaran

Menyedari kenaikkan harga ayam yang menjadi rungutan ramai pengguna, Kementerian Kewangan (MOF) sedang mencari jalan terbaik bagi menstabilkan harga ayam di pasaran dengan segera.

Menteri Kewangan, Senator Tengku Datuk Seri Zafrul Tengku Abdul Aziz berkata langkah tersebut termasuk mengkaji sistem subsidi kepada penternak dan akan mengadakan perbincangan dengan kementerian yang bertanggungjawab memantau isu tersebut.

“Kerajaan sedar isu harga ayam yang meningkat naik menjadi rungutan masyarakat.

“Apa-apa keputusan yang mahu dilaksana perlu dilihat dari segi impak terhadap penternak selain semua pihak terbabit dalam rantaian industri makanan, dan yang paling penting sekali adalah impak kepada pengguna, itu adalah keutamaan kerajaan.

“Kita akan bincang lihat dahulu sebelum melaksanakan apa-apa langkah (sistem subsidi) sebabnya saya difahamkan, Kementerian Pertanian dan Industri Makanan (MAFI) menjangkakan kenaikan ini (harga ayam) adalah sementara, berikutan ketidaktentuan apabila kita buka semula ekonomi kita,” katanya.

MOF juga dalam masa terdekat akan berbincang dengan Kementerian Perdagangan Dalam Negeri dan Hal Ehwal Pengguna (KPDNHEP) serta MAFI, bagi meneliti secara menyeluruh impak kepada penternak ayam dan pengguna.

Terdahulu, Tengku Zafrul melawat pusat ternakan ikan kelah, A Suko Genius Sdn Bhd, di Bukit Batu, Kulai pada hari ini.

Minggu lalu, KPDNHEP bercadang melaksanakan sistem subsidi kepada pengusaha ladang ayam terbesar bagi mengawal kenaikan harga ayam di seluruh negara.

Timbalan Menterinya, Datuk Rosol Wahid, dilaporkan berkata subsidi harga itu akan diberikan kepada 20 pengusaha ladang ayam di tiga negeri iaitu Johor, Negeri Sembilan dan Perak, yang mengeluarkan 80 peratus bekalan ke seluruh negara.

“Kita sudah mengadakan pertemuan dengan penternak atau pengusaha ladang terbabit bagi tujuan itu dan akan mengemukakan cadangan kepada MOF dalam masa terdekat,” katanya.

Semalam pula, Menteri KPDNHEP, Datuk Seri Alexander Nanta Linggi, dilaporkan berkata, kementerian itu akan membabitkan MOF dalam mencari penyelesaian yang boleh dilaksanakan kerajaan sebagai langkah proaktif menstabilkan harga ayam untuk jangka masa panjang.

Alexander dilaporkan berkata, untuk tujuan itu, beliau akan mengadakan pertemuan dan perbincangan dengan MOF selain MAFI bagi mencari satu penyelesaian jangka panjang munasabah terhadap isu harga ayam.

Kenaikan harga ayam dikenal pasti berpunca daripada beberapa faktor termasuk harga makanan ayam dikatakan, meningkat (komponen makanan ayam seperti jagung dan soya) yang diimport dari luar negara.

Purata harga ayam yang dijual di pasar basah sejak kenaikan harga ayam bermula awal bulan ini ialah pada harga RM9 hingga RM10.50 sekilogram (kg) manakala harga paling tinggi dijual pada harga RM11sekg.


Siapa calon lain dalam UMNO idam kerusi PM selepas PRU-15?

UMNO sudah menamakan calon Perdana Menteri (PM) mereka selepas pilihan raya umum ke-15 (PRU-15) nanti, bagaimanapun ia bukan jaminan yang mencukupi untuk memastikan Datuk Seri Ismail Sabri Yaakob kekal sebagai pemimpin nombor satu di Putrajaya.

Pelbagai kemungkinan boleh berlaku selepas PRU-15 dan tidak mustahil juga PM yang baharu bakal dilantik walaupun UMNO sudah membuat pendirian dengan mengumumkan lebih awal calon yang dicadangkan untuk dilantik bagi jawatan tersebut.

Pencalonan yang dibuat UMNO hanya di atas kertas dan pada bila-bila masa nama tersebut boleh dipadam serta digantikan dengan nama yang baharu.

Untuk rekod, senario yang berlaku selepas Pilihan Raya Negeri (PRN) Johor adalah contoh terbaik apabila calon ‘poster boy’ yang sepatutnya menjadi Menteri Besar (MB) tetapi sebaliknya digantikan dengan nama lain.

Realitinya, calon ‘poster boy’ yang diumumkan UMNO bukan jaminan ia akan menjadi kenyataan.

Walaupun sudah dinamakan sebagai calon PM, Ismail Sabri sebenarnya belum boleh terlalu ‘selesa’ kerana selain beliau masih terdapat beberapa pemimpin kanan dalam UMNO yang juga mengidamkan jawatan tersebut.

Daripada aspek lain, UMNO cuba menunjukkan keputusan yang dibuat Mesyuarat Majlis Tertinggi (MT) itu adalah bukti mereka sudah bersatu dan perpaduan sesama mereka semakin kuat tetapi realitinya masih ada individu lain juga turut mengidamkan jawatan PM tersebut.

Pada awalnya, Timbalan Presiden UMNO Datuk Seri Mohamad Hassan juga dikatakan antara yang akan diketengahkan sebagai calon PM tetapi beberapa hari sebelum mesyuarat MT berlangsung baru-baru ini beliau terpalit pula dengan isu rasuah.

Malah, seorang pemimpin akar umbi UMNO bertindak membuat laporan kepada Suruhanjaya Pencegahan Rasuah Malaysia (SPRM) berhubung projek pembalakan dan pajakan tanah di Negeri Sembilan sekitar tahun 2008 hingga 2010.

Laporan SPRM itu dibuat Ketua Penerangan UMNO Cawangan Setapak Jaya 1A, Datuk Halim Rahmat yang meminta SPRM menyiasat Mohamad berhubung dakwaan yang tular dalam media sosial baru-baru ini.

Ironinya, selang beberapa hari selepas itu UMNO bermesyuarat dan mengumumkan Ismail Sabri sebagai calon PM jika memenangi PRU-15 nanti dan nama Mohamad yang pada mulanya dikatakan antara calon PM tidak naik.

Mungkin bukan rezeki Mohamad, namun peluangnya belum tertutup kerana masih tetap akan dipilih untuk bertanding kerusi Parlimen dan jika menang sekurang-kurangnya jawatan Timbalan Perdana Menteri sudah pasti milik beliau atau mungkin PM, tuah manusia siapa yang tahu.

Selain Mohamad, seorang lagi yang dikatakan mengidam untuk menjadi PM adalah sepupu kepada Datuk Seri Najib Razak, Datuk Seri Hishammuddin Hussein.

Bekas Naib Presiden UMNO itu juga mahu mencuba nasib walaupun tidak berjawatan tinggi dalam parti, spekulasi kuat dalam parti mengatakan terdapat gerakan yang sedang berjalan bagi memastikan beliau diangkat menjadi PM selepas PRU-15 nanti.

Halangan Hishammuddin adalah bagaimana mencari jalan supaya UMNO juga mencadangkan namanya sebagai calon PM selepas menang PRU-15 nanti untuk dibawa kepada Yang di-Pertuan Agong.

Terdapat kemungkinan Istana Negara akan meminta beberapa nama calon sebelum berkenan melantik PM baharu selepas PRU-15 nanti, senario sama berlaku sebelum ini semasa krisis politik dihadapi negara.

Untuk rekod, Hishammuddin juga mempunyai kem Ahli Parlimen UMNO tersendiri, malah difahamkan menyokongnya untuk menjadi PM sebelum kemudiaannya mengambil keputusan menyokong Ismail Sabri semasa krisis politik sebelum ini.

Mengambil kira pelbagai kemungkinan yang boleh berlaku selepas PRU-15, seorang Ahli MT, Datuk Seri Tajuddin Abd Rahman antara yang terawal menggesa supaya perjanjian hitam putih dibuat berhubung persetujuan mencalonkan Ismail Sabri sebagai PM selepas PRU-15.

Tajuddin juga secara terbuka berkata bimbang sekiranya episod di Johor akan berulang, ia jelas menunjukkan terdapat individu lain dalam UMNO yang juga mengidam untuk menjadi PM selepas PRU-15 nanti.

Kesimpulannya, selepas PRU-15 nanti semua pemimpin dalam UMNO berhak untuk menjadi PM dan ia bergantung kepada Yang di-Pertuan Agong untuk memilih calon yang mendapat perkenan layak untuk menjadi PM.

Sesiapapun dalam UMNO berhak untuk mencalonkan diri masing-masing menjadi PM, malah Datuk Seri Ahmad Zahid Hamidi dan Datuk Seri Najib Razak juga turut berhak.